text:
Weewale Endowooza z’Ensi
“Mwegendereze waleme kubaawo abafuula abaddu ng’akozesa obufirosoofo n’eby’obulimba ebitaliimu . . . eby’omu nsi.”—BAK. 2:8.
ENNYIMBA: 38, 31
1. Kubuulirira ki omutume Pawulo kwe yawa Bakristaayo banne? (Laba ekifaananyi waggulu.)
EBBALUWA omutume Pawulo gye yawandiikira Abakristaayo ab’omu Kkolosaayi yagiwandiika ng’ali mu kkomera e Rooma wakati w’omwaka gwa 60-61 E.E. Yababuulira ensonga lwaki kikulu ‘okutegeera obulungi ebintu eby’omwoyo.’ (Bak. 1:9) Pawulo era yabagamba nti: “Kino nkibabuulira waleme kubaawo muntu yenna abalimba ng’akozesa ebigambo ebisendasenda. Mwegendereze waleme kubaawo abafuula abaddu ng’akozesa obufirosoofo n’eby’obulimba ebitaliimu ebyesigamiziddwa ku bulombolombo bw’abantu n’ebintu eby’omu nsi ebisookerwako so si ku Kristo.” (Bak. 2:4, 8) Pawulo era yabannyonnyola ensonga lwaki endowooza ezimu ezaali zikyase ennyo zaali nkyamu era n’ensonga lwaki endowooza z’ensi zisobola okusikiriza abantu abatatuukiridde. Ng’ekyokulabirako, endowooza ezo zireetera omuntu okuwulira nti mugezi nnyo n’okwetwala nti wa waggulu ku balala. Pawulo yawandiika ebbaluwa eyo okuyamba ab’oluganda okwewala endowooza z’ensi n’ebikolwa ebikyamu.—Bak. 2:16, 17, 23.
2. Lwaki tugenda kulaba ezimu ku ndowooza z’ensi?
2 Endowooza z’ensi zireetera abantu okubuusa amaaso oba okunyoomoola obulagirizi obuva eri Yakuwa, era mpolampola endowooza ezo zireetera okukkiriza kw’omuntu okunafuwa. Ne leero endowooza z’ensi zibunye buli wamu. Zitumbulwa ku mirimu gye tukolera, ku masomero, ne ku mikutu gy’empuliziganya gamba nga ttivi ne Intaneeti. Mu kitundu kino tugenda kulaba bye tuyinza okukola okusobola okwewala okutwalirizibwa endowooza z’ensi. Tugenda kulaba endowooza z’ensi za mirundi ettaano era n’engeri gye tuyinza okuzeewalamu.
TWETAAGA OKUKKIRIRIZA MU KATONDA?
3. Ndowooza ki bangi gye balina era lwaki?
3 “Nsobola okuba omuntu omulungi ne bwe mba nga sikkiririza mu Katonda.” Mu nsi nnyingi, kya bulijjo okusanga abantu abagamba nti tebakkiririza mu Katonda; era bagamba nti tebalina ddiini. Bayinza okuba nga tebafangayo kunoonyereza obanga ddala Katonda gy’ali naye nga baagala endowooza eyo ey’obutakkiririza mu Katonda kubanga bawulira nti ebawa eddembe okukola kyonna kye baagala. (Soma Zabbuli 10:4.) Abamu balowooza nti baba bagezi nnyo bwe bagamba nti, basobola okubeera n’empisa ennungi ne bwe baba nga tebakkiririza mu Katonda.
4. Tuyinza tutya okuyamba omuntu agamba nti teri Katonda?
4 Endowooza y’abantu abagamba nti teri Katonda ntuufu? Abantu abamu bwe bagezaako okwesigama ku ssaayansi okunoonyereza obanga Katonda gy’ali beeyongera kutabulwatabulwa. Naye kyangu okumanya ekituufu ku nsonga eyo. Bwe kiba nti enju erina okubaako eyagizimba, kati ate ebintu ebiramu! Mu butuufu, n’akatoffaali akasingayo okuba akatono kaakolebwa mu ngeri eyeewuunyisa okusinga ekizimbe kyonna, kubanga ko kasobola okuzaala. Obutoffaali bulina obusobozi obw’okutereka n’okukoppa obubaka, ne kibusobozesa okuzaala obutoffaali obulala obubufaanana. Ani yakola obutoffaali obwo? Bayibuli egamba nti: “Buli nnyumba wabaawo eyagizimba, naye eyakola ebintu byonna ye Katonda.”—Beb. 3:4.
5. Ddala omuntu asobola okumanya ekituufu eky’okukola nga takkiririza mu Katonda?
5 Tuyinza tutya okuyamba omuntu alowooza nti asobola okumanya ekituufu eky’okukola ne bw’aba nga takkiririza mu Katonda? Kyo kituufu nti Ekigambo kya Katonda kigamba nti abantu abatamanyi Katonda basobola okukola ebintu ebimu ebirungi. (Bar. 2:14, 15) Ng’ekyokulabirako, basobola okwagala bazadde baabwe n’okubassaamu ekitiibwa. Naye omuntu atakkiririza mu Katonda aba tatambulira ku mitindo gye era akola ensobi ez’amaanyi. (Is. 33:22) Abantu bangi leero abategeevu bakirabye nti embeera embi eri mu nsi eraga nti abantu beetaaga obulagirizi bwa Katonda. (Soma Yeremiya 10:23.) N’olwekyo, tetusaanidde kulowooza nti abantu basobola okumanyira ddala ekituufu eky’okukola nga tebakkiririza mu Katonda era nga tebakolera ku bulagirizi bwe.—Zab. 146:3.
TWETAAGA OKUBA N’EDDIINI?
6. Ndowooza ki ekwata ku ddiini bangi gye balina?
6 “Osobola okuba omusanyufu ne bw’oba nga tolina ddiini.” Abantu bangi baagala nnyo endowooza eyo ey’ensi kubanga balaba nti eddiini tezigasa. Amadiini mangi galeetedde abantu okukyawa Katonda nga gayigiriza nti Katonda ayokya abantu mu muliro ogutazikira, nga gabasoloozaamu ssente, era nga geenyigira mu by’obufuzi. N’olwekyo, tekyewuunyisa nti abantu abasinga obungi bawulira nti basobola okuba abasanyufu nga tebalina ddiini gye balimu! Abantu ng’abo basobola okugamba nti, “Ebikwata ku Katonda mbyagala naye saagala kubeera mu ddiini yonna.”
7. Okusinza okw’amazima kuyamba kutya abantu okufuna essanyu?
7 Naye omuntu asobola okuba omusanyufu nga talina ddiini? Kyo kituufu nti omuntu aba musanyufu nga tali mu ddiini ya bulimba, naye tasobola kufuna ssanyu lya nnamaddala singa taba na nkolagana nnungi na Yakuwa ayogerwako nga “Katonda omusanyufu.” (1 Tim. 1:11) Buli kimu Katonda ky’akola kiganyula abalala. Abaweereza be basanyufu kubanga bafuba okuyamba abalala. (Bik. 20:35) Ng’ekyokulabirako, lowooza ku ngeri okusinza okw’amazima gye kuyambamu amaka okuba amasanyufu. Mu kusinza okw’amazima tukubirizibwa okussa ekitiibwa mu bannaffe mu bufumbo, okussa ekitiibwa mu birayiro bye twakola nga tuyingira obufumbo, okwewala obwenzi, okukuza abaana abassa ekitiibwa mu balala, n’okuba n’okwagala okwa nnamaddala. Okusinza okw’amazima kuyamba abakulimu okuba obumu n’okuba n’oluganda olw’ensi yonna.—Soma Isaaya 65:13, 14.
8. Tuyinza tutya okukozesa Matayo 5:3 okuyamba abantu okutegeera ekireetera abantu essanyu erya nnamaddala?
8 Omuntu asobola okuba omusanyufu nga taweereza Katonda? Lowooza ku kibuuzo kino, Kiki ddala ekireetera omuntu okuba omusanyufu? Abantu abamu essanyu balinoonyeza mu mirimu gye bakola, mu bya mizannyo, oba mu bintu ebirala ebibanyumira. Abalala balinoonyeza mu kuwasa na kuzaala baana oba mu kufuna emikwano. Ebintu ebyo byonna biyinza okuleetera omuntu essanyu, naye tebireeta ssanyu lya nnamaddala. Obutafaananako nsolo, ffe tusobola okumanya ebikwata ku Mutonzi waffe era ne tumuweereza n’obwesigwa. Twatondebwa nga tetusobola kufuna ssanyu lya nnamaddala okuggyako nga tuweereza Katonda n’obwesigwa. (Soma Matayo 5:3.) Ng’ekyokulabirako, abaweereza ba Katonda ab’amazima bafuna essanyu lingi bwe bakuŋŋaana awamu okusinza Yakuwa. (Zab. 133:1) Era basanyufu olw’okuba bali bumu mu nsi yonna, balina empisa ennungi, era ebiseera byabwe eby’omu maaso bitangaavu.
TWETAAGA OKUBA N’EMITINDO GY’EMPISA KWE TULINA OKUTAMBULIRA?
9. (a) Ndowooza ki abantu bangi leero gye balina ku kwegatta? (b) Lwaki Ekigambo kya Katonda kigamba nti kikyamu okwegatta n’omuntu atali munno mu bufumbo?
9 “Tewali kikyamu kiri mu kwegatta na muntu atali munno mu bufumbo.” Abantu basobola okutugamba nti: “Tulina okunyumirwa obulamu. Si kikyamu okwegatta n’omuntu atali munno mu bufumbo.” Naye Ekigambo kya Katonda kivumirira ebikolwa byonna eby’obugwenyufu. * (Soma 1 Abassessalonika 4:3-8.) Yakuwa y’agwanidde okututeerawo amateeka kubanga ye yatutonda. Okusinziira ku mateeka ga Katonda, omusajja n’omukazi abafumbiriganiddwa be bokka abakkirizibwa okwegatta. Katonda atuwa amateeka kubanga atwagala. Amateeka ago gatuganyula. Ab’omu maka bwe bagakolerako baba baagalana, bawaŋŋana ekitiibwa, era baba n’emirembe. Katonda ajja kubonereza abantu bonna abamenya amateeka ge mu bugenderevu.—Beb. 13:4.
10. Omukristaayo ayinza atya okwewala ebikolwa eby’obugwenyufu?
10 Ekigambo kya Katonda kituyamba okumanya engeri gye tuyinza okwewalamu ebikolwa eby’obugwenyufu. Ekimu ku bintu ebisobola okutuyamba kwe kwegendereza ebyo bye tulaba. Yesu yagamba nti: “Buli atunuulira omukazi n’amwegomba aba amaze okumwendako mu mutima gwe. Eriiso lyo erya ddyo bwe liba nga likuleetera okwesittala, liggyeemu olisuule.” (Mat. 5:28, 29) N’olwekyo, Omukristaayo alina okwewala okulaba ebifaananyi eby’obuseegu oba okuwuliriza ennyimba ezirimu ebintu eby’obugwenyufu. Omutume Pawulo yawandiikira Bakristaayo banne n’abagamba nti: “Mufiise ebitundu byammwe eby’omubiri ebiri ku nsi ku bikwata ku bugwenyufu.” (Bak. 3:5) Ate era tulina okwegendereza ebyo bye tulowoozaako ne bye twogerako.—Bef. 5:3-5.
KIKYAMU OKULUUBIRIRA OMULIMU OGW’EBBEEYI?
11. Kiki ekiyinza okutuleetera okuluubirira emirimu egy’ebbeeyi?
11 “Omuntu bw’aba n’omulimu ogw’ebbeeyi kye kimuleetera essanyu.” Abantu basobola okutukubiriza okuluubirira okufuna omulimu ogw’ebbeeyi. Bayinza okutugamba nti okuba n’omulimu ng’ogwo kijja kutusobozesa okuba abatutumufu, okuba n’obuyinza ku balala, n’okuba abagagga. Olw’okuba abantu bangi balowooza nti okuba n’omulimu ogw’ebbeeyi kye kireetera omuntu okuba n’essanyu, kyangu Omukristaayo okutwalirizibwa endowooza ng’eyo.
12. Okubeera n’omulimu ogw’ebbeeyi kye kireeta essanyu erya nnamaddala?
12 Ddala kituufu nti omuntu okuba n’omulimu ogumusobozesa okuba n’obuyinza ku balala oba okuba ow’ekitiibwa kimuleetera essanyu erya nnamaddala? Nedda. Lowooza ku kino: Sitaani yayagala nnyo okuba n’obuyinza ku balala era yayagala nnyo ebitiibwa. Wadde nga bye yali ayagala yabifuna, si musanyufu, wabula munyiivu. (Mat. 4:8, 9; Kub. 12:12) Emirimu gye tukola gireeta essanyu lya kaseera buseera, naye okuyamba abalala okuyiga ebikwata ku Katonda ne baba nga balina essuubi ery’okufuna obulamu obutaggwaawo kireeta essanyu ery’olubeerera. Ate era omwoyo gw’ensi guleetera abantu okuvuganya ennyo, okwagala okuba waggulu ku balala, okuba n’obuggya, era mu nkomerero baba ‘bagoba mpewo.’—Mub. 4:4.
13. (a) Twanditutte tutya emirimu gye tukola okweyimirizaawo? (b) Kiki ekyaleetera Pawulo essanyu erya nnamaddala?
13 Kyo kituufu nti tulina okukola emirimu okusobola okweyimirizaawo, era si kikyamu okukola emirimu gye twagala. Naye emirimu egyo si gye tusaanidde okukulembeza mu bulamu. Yesu yagamba nti: “Tewali n’omu ayinza kubeera muddu wa baami babiri; aba alina okukyawako omu n’ayagala omulala, oba okunywerera ku omu n’anyooma omulala. Temusobola kuba baddu ba Katonda na ba Byabugagga.” (Mat. 6:24) Bwe twemalira ku kuweereza Yakuwa n’okuyigiriza abalala Bayibuli, tufuna essanyu eritagambika. Omutume Pawulo yafuna essanyu mu kuweereza Yakuwa n’okubuulira abalala. Bwe yali akyali muto, Pawulo yali aluubirira okufuna omulimu ogw’ebbeeyi mu nteekateeka y’Ekiyudaaya, naye bwe yatandika okukola omulimu ogw’okufuula abantu abayigirizwa era n’alaba engeri Ekigambo kya Katonda gye kyaleeteranga abantu okukola enkyukakyuka mu bulamu bwabwe, yafuna essanyu erya nnamaddala. (Soma 1 Abassessalonika 2:13, 19, 20.) Tewali mulimu guleeta ssanyu kusinga kuweereza Yakuwa n’okubuulira abalala ebimukwatako.
ABANTU BASOBOLA OKWEGONJOOLERA EBIZIBU BYABWE?
14. Lwaki abantu baagala nnyo endowooza egamba nti abantu basobola okwegonjoolera ebizibu byabwe?
14 “Abantu basobola okwegonjoolera ebizibu byabwe.” Endowooza eyo esikiriza abantu bangi. Lwaki? Kubanga singa ntuufu kyandibadde kitegeeza nti abantu tebeetaaga Katonda kubawa bulagirizi era nti basobola okukola kyonna kye baagala. Oyinza okuba nga wali owuliddeko abantu nga bagamba nti ennaku zino, ebintu gamba ng’entalo, obumenyi bw’amateeka, endwadde, n’obwavu bikendedde. Lipoota emu yagamba nti: “Ensonga lwaki embeera z’abantu zeeyongedde okulongooka eri nti abantu basazeewo okufuula ensi ekifo ekirungi.” Ddala kituufu nti abantu boolekedde okugonjoola ebizibu ebibatawaanyizza okumala ebbanga ddene? Ka twekenneenye ensonga eyo.
15. Bukakafu ki obulaga nti embeera y’abantu yeeyongedde kwonooneka?
15 Entalo: Ssematalo I ne II yafiiramu abantu abasukka mu bukadde 60. Okuva Ssematalo II lwe yaggwa, abantu beeyongedde okulwana entalo endala nnyingi. Omwaka gwa 2015 we gwatuukira, abantu ng’obukadde 65 be baali badduse mu maka gaabwe olw’entalo oba olw’okuyigganyizibwa. Ate mu 2015 mwokka, abantu ng’obukadde kumi na bubiri mu emitwalo ana be badduka mu maka gaabwe olw’ensonga y’emu. Obumenyi bw’amateeka: Wadde ng’ebikolwa ebimu eby’obumenyi bw’amateeka bikendedde mu bitundu ebimu, ebikolwa ebirala gamba ng’obutabanguko mu maka, ebikolwa eby’obutujju, n’obumenyi bw’amateeka obukolebwa ku Intaneeti byeyongedde nnyo. Ate era obulyi bw’enguzi nabwo bweyongedde. Abantu tebasobola kumalawo bumenyi bw’amateeka. Endwadde: Endwadde ezimu abantu bagezezzaako okuzirwanyisa. Naye lipoota eyafulumizibwa mu 2013 yalaga nti buli mwaka abantu obukadde nga mwenda abali wansi w’emyaka 60 bafa obulwadde bw’omutima, obw’okusannyalala, kookolo, sukaali, n’obulwadde bw’amawuggwe. Obwavu: Okusinziira ku lipoota ya bbanka y’ensi yonna, mu Afirika mwokka, omuwendo gw’abantu abaavu ennyo gwalinnya okuva ku bantu obukadde 280 mu 1990 okutuuka ku bantu obukadde 330 mu 2012.
16. (a) Lwaki Obwakabaka bwa Katonda bwe bwokka obusobola okugonjoola ebizibu by’abantu? (b) Mikisa ki Obwakabaka gye bugenda okuleeta egyogerwako mu kitabo kya Isaaya n’ekya Zabbuli?
16 Leero bannabyabusuubuzi ne bannabyabufuzi beerowoozaako bokka. Kyeyoleka lwatu nti abantu abo tebasobola kumalawo ntalo, bumenyi bw’amateeka, ndwadde, n’obwavu. Obwakabaka bwa Katonda bwe bwokka obusobola okumalawo ebintu ebyo. Lowooza ku bintu Yakuwa by’agenda okukolera abantu. Entalo: Obwakabaka bwa Katonda bugenda kuggyawo ebintu ebireetawo entalo gamba ng’abantu okwefaako bokka, obulyi bw’enguzi, mwoyo gwa ggwanga, eddiini ez’obulimba, ne Sitaani. (Zab. 46:8, 9) Obumenyi bw’amateeka: Obwakabaka bwa Katonda bwatandika dda okuyigiriza abantu okwagalana n’okwesigaŋŋana, ekintu gavumenti z’abantu kye ziremeddwa okukola. (Is. 11:9) Endwadde: Yakuwa ajja kuwonya abantu be endwadde. (Is. 35:5, 6) Obwavu: Yakuwa ajja kumalawo obwavu era buli omu ajja kuba bulungi. Ate era abantu bonna bajja kuba n’enkolagana ennungi naye.—Zab. 72:12, 13.
‘MANYA ENGERI GY’OSAANIDDE OKUDDAMU BULI MUNTU’
17. Tuyinza tutya okuziyiza endowooza z’ensi?
17 Bw’obaako endowooza y’ensi gy’owulira n’otandika okwebuuza ebibuuzo, noonyereza osobole okumanya Bayibuli ky’eyogera ku nsonga eyo era ogyogereko n’omuntu akuze mu by’omwoyo. Lowooza ku nsonga lwaki endowooza y’ensi eyo eyinza okusikiriza omuntu, lwaki nkyamu, n’engeri gy’oyinza okugiziyizaamu. Ffenna tusobola okwewala okutwalirizibwa endowooza y’ensi singa tukolera ku kubuulirira kuno: “Mweyisenga mu ngeri ey’amagezi nga mukolagana n’ab’ebweru . . . musobole okumanya engeri gye musaanidde okuddamu buli muntu.”—Bak. 4:5, 6.
^ lup. 9 Abantu bangi tebakimanyi nti ebigambo ebiri mu Yokaana 7:53–8:11 mu nzivuunula za Bayibuli ezimu tebyali mu biwandiiko bya Bayibuli ebyasooka. Nga basinziira ku bigambo ebyo, abamu bagamba nti omuntu atayonoonangako ye yekka asobola okuvunaana omuntu omulala nti mwenzi. Naye mu mateeka Katonda ge yawa Abayisirayiri mwalimu erigamba nti: “Omusajja bw’anaasangibwanga nga yeebase n’omukazi ow’omusajja omulala, bombi banattibwanga.”—Ma. 22:22.


c: text/html

text:
Asoreba
2007
Cha-cha-cha-konko
If (Davido) Forgetti (Shatta Wale)
Mahmood Ali-Balogun
Mazaalibwa lwa Mahmood Ali-Balogun ye 1959. Ensi we ye Nigeria. Okukyalira Nigeria.
Oluganda Months Of The Year
Omwezi ogusooka: Olwomukaaga. Omwezi ogusooka 01, 2011 Omwezi gwokubiri: Olwokusatu. Omwezi gwokubi
Kofi Kinaata - Confession
Kofi Kinaata - Confession kye ki? Kofi Kinaata - Confession luyimba. Kofi Kinaata - Confession yajja
Tonga
Tonga kye ki? Tonga luyimba. Tonga yajja mu 2014.Lulimi Akani. Joey B ne Sarkodie bayimba Tonga. Eki
Mutwe, Mbega Mbega, Viivi Ne Akagere
Mutwe, Mbega Mbega, Viivi Ne Akagere Mutwe nge, mbega mbega, viivi ne akagere. Mutwe nge, mbega mbeg
Omwezi Gwokutaano 25
Omwezi gwokutaano 25 Olunaku Afirika. Olunaku Afirika holide, mu Ghana.
Kafui Yevu
Ensi e Ghana. Okukyalira Ghana. Kafui Yevu yakuwandiika ekitabo. Ye akola ekifananyi.

robotstxt: allowed

filter: keep


text:
Chapter 1
1 Omugugu ogw'ekigambo kya Mukama eri Isiraeri ekyajjira mu Malaki.
2 Nnabaagala, bw'ayogera Mukama. Era naye mwogera nti Watwagala otya? Esawu teyali muganda wa Yakobo? bw'ayogera Mukama: era naye nnamwagala Yakobo;
3 naye Esawu nnamukyawa, ne nfuula ensozi ze okuba amatongo, ne mpa obusika bwe ebibe eby'omu ddungu.
4 Kubanga Edomu ayogera nti Tukubiddwa wansi, naye tulidda ne tuzimba ebifo ebyazika; bw'ati bw'ayogera Mukama w'eggye nti Bo balizimba, naye nze ndyabya: era abantu banaabayitanga nti Nsalo ya bubi, era nti Bantu Mukama b'anyiigira ennaku zonna.
5 Era amaaso gammwe galiraba, ne mwogera nti Mukama agulumizibwe okusukka ensalo ya Isiraeri.
6 Omwana assaamu ekitiibwa kitaawe, n'omuddu mukama we: kale oba nga ndi kitammwe, ekitiibwa kyange kiri ludda wa? era oba nga ndi mukama kitammwe okutiibwa kwange kuli ludda wa? Mukama w'eggye bw'agamba mmwe, Ai bakabona abanyooma erinnya lyange. Era mwogera nti Twali tunyoomye tutya erinnya lyo?
7 Muweerayo ku kyoto kyange omugaati ogwonoonese. Era mwogera nti Twakwonoona tutya? Kubanga mwogera nti Emmeeza ya Mukama teriimu ka buntu.
8 Era bwe muwaayo enzibe y'amaaso okuba ssaddaaka, nga si bubi! era bwe muwaayo ewenyera n'endwadde, nga si bubi! Kale nno gitonere oyo akutwala; anaakusanyukira? oba anakkiriza amaaso go? bw'ayogera Mukama w'eggye.
9 Kale nno mbeegayiridde musabe ekisa kya Katonda, atukwatirwe ekisa: ebyo byabaawo ku bwammwe: waliwo ku mmwe gw'anakkirizaako amaaso ge? bw'ayogera Mukama w’eggye.
10 Mu mmwe singa mubaddemu n'omu eyandiggaddewo enzigi, muleme okukuma omuliro ku kyoto kyange obwereere! Sibasanyukira n'akatono, bw'ayogera Mukama w'eggye, so sikkirize kiweebwayo eri omukono gwammwe.
11 Kubanga okuva enjuba gy'eva okutuusa gy'egwa erinnya lyange kkulu mu b'amawanga; era obubaane buweerwayo mu buli kifo eri erinnya lyange, n'ekiweebwayo ekirongoofu: kubanga erinnya lyange kkulu mu b'amawanga, bw'ayogera Mukama w'eggye.
12 Naye mmwe mulivumisa kubanga mwogera nti Emmeeza ya Mukama eyonoonese, n'ebibala byayo, ye mmere ye, teriimu ka buntu.
13 Era mwogera nti Laba, omulimu guno nga guyinze! era mugisoozezza, bw'ayogera Mukama w'eggye; era muleese ekyo ekyanyagibwa olw'amaanyi, n'ekiwenyera, n'ekirwadde; bwe mutyo bwe muleeta ekiweebwayo: nnandikkirizza ekyo mu mukono gwammwe? bw'ayogera Mukama.
14 Naye oyo alimba akolimirwe, alina ennume mu kisibo kye, ne yeeyama n'awaayo ssaddaaka eri Mukama ekintu ekiriko obulema: kubanga nze ndi kabaka mukulu, bw'ayogera Mukama w'eggye, n'erinnya lyange lya ntiisa mu b'amawanga.


text:
ENJOGERA egamba nti okusanga nnyazaala wo osanga amalaalo etuukiridde mu bulamu bwange.
Nze Aisha Kobusingye, nnina emyaka 30. Mbeera mu Katanga e Wandegeya. Neevuma olunaku baze lwe yafa kubanga eno ye yali entandikwa y’okubonaabona kwange.
Okutandika obufumbo ne baze, twasisinkana Sudan gye nali nkola ogw’okufumba mu wooteeri nga ye akola bwa makanika. Wabula mu 2016, abajaasi b’e Sudan baamukuba amasasi n’afi irayo.
Omwami wange yafa tuzadde omwana omu era mu kiseera ekyo omwana yalina emyaka ebbiri.
Omwami wange ng’afi iridde mu lutalo e Sudan, omwana yatandika okulwalalwa era oluvannyuma abasawo ne bakizuula nti alina obulwadde bwa Nalubiri (Sickle cells) kyokka olwakibuulirako nnyazaala wange yannamba nti ye abaana be yazaala temuli wa bulwadde bwa Nalubiri noolwekyo omwana si wa kika kya Nkima. Kino kyankuba wala kuba wali tewanayita bbanga nga baze afudde.
Omwana yeetaaga obujjanjabi kubanga bamujjanjabira wakati wa 30,000/- ne 40,000/- buli lwe tugenda mu ddwaaliro e Mulago.
Omwami wange ng’akyali e Sudan, abooluganda lwe baali tebava waffe olw’okuba yalina ssente ng’era buli muntu addukira wuwe naye kyewuunyisa nti mu kiseera kino tewali gwe ntuukirira n’ampa buyambi bwa mwana.


text:
Ab’oludda oluvuganya Gavumenti bazeeyo mu Palamenti
Ab'oludda oluvuganya Gavumenti leero lwebazzeeyo mu butongole mu lukiiko lw'eggwanga olukulu oluvannyuma lw'emyezi ebiri egiyiseewo nga batulugunyiziddwa wamu n'okufulumizibwa Palamenti ku kifuba amagye agakuuma Pulezidenti .
Ababaka bano nga bakulemberwamu akulira ab'oludda oluvuganya Gavumenti, Winnie Kiiza , bagamba nti balindiridde akaseera Sipiika kaagenda okubawa boogere ku byaliwo mu Palamenti nga akasambattuko k'ava ku bbago ly'etteeka erijjawo ekkomo ku myaka gya Pulezidenti .


text:
Ng’omusajja alina obuvumu n’okuyaayaana, John Bevere ye muwandiisi w’ebitabo ebisinga okutunda omuli Toli wa Bulijjo, Akatego ka Setaani, Okutya Mukama, Tukwekeddwa, ne Okufugibwa Obulamu obw’Olubeerera. Ebitabo bye bivvuunuliddwa okudda mu nnimi ezisukka mu 100, ne pulogulaamu ye eya ttivvi eya buli wiiki eyitibwa Omubaka, eragibwa mu bitundu eby’enjawulo okwetooloola ensi yonna. John mwogezi amanyiddwa ennyo mu nkungaana ne mu makanisa, era obuweereza bwe buwa eby’okuyiga ebikyusa obulamu eri abo abaagala okutegeera n’okussa mu nkola ennono za Katonda. John anyumirwa okubeera mu Colorado Springs ne mukyala we, Lisa, naye omuwandiisi w’ebitabo ebisinga okutunda era omwogezi, batabani baabwe abana, mukamwana, n’abazzukulu.
Ajjudde okuyaayaana. Akomako nnyo. Ategeerekeka. Wa maanyi. Alina ebisesa. Ebigambo bino binnyonnyola Lisa Bevere – omwogezi w’ensi yonna, omuwandiisi w’ebitabo ebisinga okutunda, era omu ku baddukanya pulogulaamu ya ttivvi eyitibwa Omubaka, era eragibwa mu mawanga agasukka mu 200. Mu nkola ye enjerufu, Lisa agabana Ekigambo kya Katonda ng’alaga ye by’ayiseemu okuyamba obulamu bw’abantu okuweebwa eddembe n’okukyusibwa. Ng’omulwanirizi w’obwenkanya mu bantu, akubiriza bantu abalala okuba eky’okuddamu eri ebizibu ebitaliiko kyakuddamu okumpi n’ewala. Anyumirwa okutwala obudde ne mukwano gw’obulamu bwe, omwami John Bevere, ne batabani baabwe abana, mukamwana omulungi ennyo, n’abazzukulu abato abalungi.


text:
Chapter 1
1 Awo Sulemaani mutabani wa Dawudi n'anywezebwa mu bwakabaka bwe, Mukama Katonda we n'aba naye, n'amugulumiza nnyo.
2 Sulemaani n'ayogera ne Isiraeri yenna, abaami b'enkumi n'ab'ebikumi n'abalamuzi na buli mukulu mu Isiraeri yenna, emitwe gy'ennyumba za bakitaabwe.
3 Awo Sulemaani n'ekibiina kyonna wamu naye ne bagenda mu kifo ekigulumivu ekyali e Gibyoni; kubanga eyo ye yali eweema ya Katonda ey'okusisinkanirangamu, Musa omuddu wa Mukama gye yakola mu ddungu.
4 Naye essanduuko ya Katonda Dawudi yali agirinnyisizza n'agiggya e Kiriyasuyalimu n'agireeta mu kifo Dawudi kye yagitegekera: kubanga yali agikubidde eweema e Yerusaalemi.
5 Era nate ekyoto eky'ekikomo Bezaaleri mutabani wa Uli mutabani wa Kuuli kye yakola kyali eyo mu maaso g'eweema ya Mukama: Sulemaani n'ekibiina ne bagendanga gye kiri.
6 Sulemaani n'ayambukayo eri ekyoto eky'ekikomo mu maaso ga Mukama ekyali ku weema ey'okusisinkanirangamu, n'aweerayo okwo ebiweebwayo ebyokebwa lukumi.
7 Mu kiro ekyo Katonda n'alabikira Sulemaani, n'amugamba nti Saba kye mba nkuwa.
8 Sulemaani n'agamba Katonda nti Walaga Dawudi kitange ekisa kingi, n'onfuula kabaka mu kifo kye.
9 Kale, ai Mukama Katonda, ekigambo kye wasuubiza Dawudi kitange kinywezebwe: kubanga onfudde kabaka w'abantu abafaanana enfuufu ey'oku nsi obungi.
10 Mpa nno amagezi n'okumanya, nfulumenga nnyingirenga mu maaso g'abantu bano: kubanga ani ayinza okusalira emisango abantu bo bano abenkanidde awo obukulu?
11 Katonda n'agamba Sulemaani nti Kubanga ekyo kibadde mu mutima gwo, so tosabye bugagga, ebintu, newakubadde ekitiibwa, newakubadde obulamu bw'abo abakukyawa, so tosabye kuwangaala; naye weesabidde amagezi n'okumanya, osalirenga emisango abantu bange, be nkufuulidde kabaka:
12 amagezi n'okumanya oweereddwa; era ndikuwa n'obugagga n'ebintu n'ekitiibwa by'atabanga nabyo n'omu ku bassekabaka abaakusooka, so tewaliba oluvannyuma lwo aliba nabyo.
13 Awo Sulemaani n'ava ku lugendo lwe n'ajja eri ekifo ekigulumivu ekyali e Gibyoni, ng'ava mu maaso g'eweema ey'okusisinkanirangamu, n'ajja e Yerusaalemi; n'afuga Isiraeri.
14 Sulemaani n'akuŋŋaanya amagaali n'abeebagala embalaasi: era yalina amagaali lukumi mu bina n'abeebagala embalaasi kakumi mu enkumi bbiri, be yateeka mu bibuga eby'amagaali n'awali kabaka e Yerusaalemi.
15 Kabaka n'afuula ffeeza ne zaabu mu Yerusaalemi okuba ng'amayinja obungi, okuba ng'amayinja, n'emivule yagifuula okuba ng'emisukomooli egiri mu nsenyi obungi.
16 Era embalaasi Sulemaani ze yalina baaziggyanga mu Misiri; abasuubuzi ba kabaka ne baziweebwanga bisibo, buli kisibo n'omuwendo gwakyo.
17 Era eggaali baalikimanga nga baliggya mu Misiri nga lijjirira (sekeri) lukaaga eza ffeeza, n'embalaasi ng'ejjirira kikumi mu ataano; era bassekabaka bonna ab'Abakiiti bwe batyo ne bassekabaka ab'e Busuuli, baaziggyangamu mu mukono gwabwe.


text:
Taata yatuula nga bulijjo mukifokye ekyabulilunaku, natandika okwogera kussomo eryalero, erinnya «ISTIHAADH» ekyalalo.
Bwamala okwogera ekigambo ekyo nentegeera munyukta zakyo nga ziringa eza haizi bwentyo bwennakifuna mumagezi gange.
q Nengamba: abaffe ekikulukuto Nakyo kirimubintu ebyeyawulidde abakyala:
- Nagamba nti yye.... naye.....
q Naye kiki:
- Naye kakwakkuizo obutabamusayi gwa haizi (M.P) , wadde nifasi, wadde kiwundu, yadde kizimba yadde okukwata omuwala atennetuuka (bikira).
Nengamba: Amakulu gekyalalo ekitegzaomusayi gwekyalalo teguba gwa haizi oba Nifasi oba kiwundu oba kizimba oba omusayi ogwokuyuza omuwala omuto:?
Nagamba nti yye.
Nengamba nti emisayi egyo mingi.
Nagamba nti egimu mugyo kabonero kakujimuka kwamukazi wamu nokuvuvuka abaffe tolaba nti omukyala bwakaddiwa nalekerawo kufuna haizi tazaala.
Nengamba nti omusayi gwebiwundu nebizimba nenifasi gutegerekeka bulijjo naye omukyala ategeera atya nti guno omusayi gwakyalalo era sigwa haizi?
Nagamba ojjukira ebitendo bya haizi?
Nengamba: yye, haizi muaayi mumyufu, oba muddugavu, gufuluma nakubabu;kirira, wamu nokwokerera.
Nagamba: Mubiseera ebisinga ebitendo byomusayi gwekyalalo byawukana nomusayi gwa haizi, omusayi gwekyalalo luberera guba gwayero mulanji, atenga mwangu, ate gufuluma awatali bulumi wadde okwocha.
Nengamba: Omukazi ayawulawo atya nti guno omusayi sigwegugulawo obuto (akajji ka bikira) singa gujjidde kumu naokufumbirwa?
Nagamba: Omusayi ogujjawo bikira gubunyisa ekipamba, era negubanga omwezi mumusayi naye ogwe ekyalalo guyinza okubunyisa ekipamba ate guyinza okubuukawo negweyongera negutuuka kwekyo kyasibisizza nakyo, ekipamba.
q Obanga kyekyo omusayi gwekikulukuto guyinza okubunyisa ekipamba kulwobunji bwagwo?
- Yye, ate guyinza obutabunyi sa pamba, kubanga ekikulukuto kirimu emiteeko esatu:
1- Ekyalalo ekingi :pamba bwajjula omusayi negweyongera, negukiusukka, negubuuka ekisibye pamba negusabana ekisibye.
2- Ekyalalo ekyomumakkati: pamba bwajjula omusayi, nayenga tegubuse pamba kutuuku kukisibye pamba.
3- Ekyalalo ekitono: omusayi bweguteeka langi kupamba negutabunyisa pamba kulwobutono bwagwo.
q Buli muteeko gulamulwa gutya mumitee ko esatu?
- Ekikulukuto ekingi, kikata kumukyala okunaba emirundi esatu, oluna;ba lwa swalat subuhi, nolunaba lwessala ebbiri zuhuri ne Asri bwabanga azigasse nolunaba lwessala ebbiri magribi ne isha;a, bwaba azigasse naye bwabatagasse bulisswala aba alina okunaba kulwayo.
q Abaffe okulamula okwo kwabulingeri zonna?
- Nedde, okulamula kuno singa omusayi gujjanga tegukutuka kupamba naye bweguba gukutuka kupamba, era nga asobola okuna;ba era nasala essala emu oba okusongawo nga omusayi tegunabunyisa pamba mulundi mulala awo aba alina okuddamu okuna;ba buli musayilwegujja, bwanaba nasala zuhuri, ate negujja nga tanasala asri oba negujjira musswala wakati kikakata kuye okunaba kulweswala.
Singa akabanga akali wakati wokweyoleka kwemisayi ebiri kamusobozesa okusaliramu essala ebbiri oba sala enyingi akkirizibwa okkola ekyo awatali kuddamu kunaba bupya.
Ebyo biri mumusayi omunji ogwekikulukuto.
Ate ogwomumakkati, ekimukakatako kufuna wuzu bulissala oba okunaba buli lunaku omulundi gumu nga tanaba kufuna wuzu ya sswala.
q mpayo ekyokulabirako?
- Oluberyeberye nga ssala ya fajiri tenaba omukazi akizudde nti alina ekikulukuto kati neyegezesa yekenyini nalabanga ekyalalo kyamumakkati awo anaba ate natawaza nasala sala ya al-fajiri, okunaba okwo kumala eri essala zonna mulunaku olwo awamu newuzu buli sala, olunaku olwokubiri bwerutuuka anaba era nafuna wuzu, nabwekityo nagendeerewo mumbeera.
Ate ekikulukuto ekitono: ekimukakatako kutawaza kwokka buli ssala kebeere wajibu oba mustaha bbu.
q Abaffe ekyalalo ekyomukazi kikyuka okuva mumu teeko nekidda mumuteeko omulala?
- Yye kiyinza okukyuka ogubadde omutono ne gufuuka omungi, ate omungi negufuuka omutono.
q Omukazi amanya atya okuchuka kwomuuusayigwe ogwekyalalo?
- Alina okwegezesa yekenyini nga swala tennaba namanya, bwamala nakolera kwekyo ekimusanira okkala nga asinziira kukwegezesa.
Omusayi bweguba mutona aba alina kutawaza ate bweguba mumakkat mulunaku anabamu lumu atenatawaza buli ssala.
q Pamba afungiddwa nomusayi nekyo kyebasibisi zza pamba bwebyesigako omusayi?
-kirungi kuye abikyuse oba okubiyonja kubuli swala singa omusayi guba mutono oba gwamumakkati, naye bweguba mungi akkolanga bwekyetagisa, ate neyekuuma omusayi obutafu luma okuva munkamerero yokunaba okutuuza kunkomerero ye ssala bwekibanga tekimuko sa mukwekuma.
q Yye abaffe kiri kuye okwanguwa okusala oluvanyuma lwokwetukuza?
- Yye.
q kiki ekyetagisa kuwekyalalo musharia?
1- owekikulukuto kimukakatako okwetukuza oluvanyuma nga omusayi gukutuse, kulwakusa;la esswala ejja ne wuzu singa omusayi guba mutono oba gwawakati, ate nanaaba singa omusayi guba mungi.
2- owekikulukuto mumiteeko esatu kimuzirako okwata ku Quran eyekitiibwa nga tanaba kwetukuza ate bwamala okwetukuza kikkirizibwa nga tannaba kujjuza swalaye.
3- kikkirizibwa okuwa talaka nga alina ekyalalo.
4- ebiri kuwa haizi tebikwata kuwakyalalo: nga obutegatta namusajja, obutayingira mumizigiti okusoma aya yasajida.
5- kikkirizibwa okusiiba eri oyo owekyalalo ekitono oba ekyomumakati singa abanga takoze ekyo ekimukakatako kusswala: kutawaza oba naba okaye womusayi omungi oyo abamanyi bonna okusiima kwa Allah kubeere kubo bagamba: kusiibakwe kusinziira kwebyo ebimukakatako mukusaala nokunaaba muntandikwa yokusiiba wamu nokunaba buli luna ku emisana naye ekisinga okuba ekituufu kirinti okusiibakwe tekuyimiridde kwebyo kulyoke kubeere okutuufu.
6- Owe kikulukuto ekingi tekimwetagisa kufuna wuzu oluvanyuma lwokunnaba ate kikakata kuwa isitihadha eyomumakkati okufuna wuzu oluvanyuma lwokunaaba okumukakatako.


text:
ESSOMO 7
Enkuŋŋaana Zaffe Ziba Zitya?
Enkuŋŋaana z’Abakristaayo abaasooka zaabangamu okuyimba, okusaba, n’okusoma Ebyawandiikibwa awamu n’okubikubaganyaako ebirowoozo. (1 Abakkolinso 14:26) Enkuŋŋaana zaffe nazo ziba bwe zityo.
Ebiyigirizibwa biva mu Bayibuli era bituyamba mu bulamu obwa bulijjo. Buli wiikendi ebibiina byonna biwuliriza Okwogera okw’eddakiika 30 okunnyonnyola engeri Ebyawandiikibwa gye bisobola okutuyamba mu bulamu bwaffe, era ne kye byogera ku biseera bye tulimu. Ffenna tukubirizibwa okugoberera mu Bayibuli zaffe ng’Ebyawandiikibwa bisomebwa. Ng’okwogera okwo kuwedde, wabaawo Okusoma “Omunaala gw’Omukuumi” okutwala essaawa emu, era ng’ab’oluganda bonna mu kibiina basobola okwenyigira mu kukubaganya ebirowoozo ku kitundu ekiba kisomebwa mu magazini y’Omunaala gw’Omukuumi. Bye tusoma mu kitundu ekyo bituyamba okugoberera obulagirizi obuli mu Bayibuli. Buli wiiki ebibiina by’Abajulirwa ba Yakuwa ebisukka mu 100,000 okwetooloola ensi yonna bisoma ekitundu kye kimu mu magazini y’Omunaala gw’Omukuumi.
Enkuŋŋaana zituyamba okuyigiriza obulungi. Ne wakati mu wiiki tuba n’olukuŋŋaana oluyitibwa Olukuŋŋaana lw’Obulamu bw’Ekikristaayo, era lubaamu ebitundu bisatu. Olukuŋŋaana luno lwesigamiziddwa ku biba mu katabo Obulamu bw’Ekikristaayo n’Obuweereza Bwaffe ke tufuna buli mwezi. Ekitundu ekisooka eky’olukuŋŋaana luno, Ekigambo kya Katonda kya Bugagga, kituyamba okutegeera obulungi essuula za Bayibuli eziba zisomeddwa buli omu mu kibiina wiiki eyo. Ekitundu ekiddako, Buulira n’Obunyiikivu, kibaamu okulaga ebyokulabirako ebiraga engeri y’okukubaganyaamu ebirowoozo n’abantu ku Bayibuli. Wabaawo omuwabuzi atuyamba okwongera okulongoosa mu ngeri gye tusomamu ne gye twogeramu n’abantu. (1 Timoseewo 4:13) Ekitundu ekisembayo, Obulamu bw’Ekikristaayo, kiraga engeri gye tuyinza okussa mu nkola emisingi gya Bayibuli. Kibaamu okubuuza ebibuuzo n’okuddamu, era ekyo kituyamba okweyongera okutegeera Bayibuli.
Bw’onojja mu nkuŋŋaana zaffe ojja kukiraba nti Bayibuli ennyonnyolwa bulungi nnyo era ojja kuyiga ebintu bingi.
Biki by’osuubira okuwulira ng’ozze mu nkuŋŋaana z’Abajulirwa ba Yakuwa?
Ku nkuŋŋaana zaffe ezibaawo buli wiiki, luliwa lwe wandyagadde okusooka okujjamu?


text:
Ebibuuzo Ebiva mu Basomi
Lwaki Abayudaaya abaaliwo mu kyasa ekyasooka baali “basuubira” okujja kwa Masiya?
Mu kiseera kya Yokaana Omubatiza, “abantu baali basuubira okujja kwa Kristo era nga beebuuza mu mitima gyabwe ebikwata ku Yokaana nti: ‘Yandiba nga ye Kristo?’” (Luk. 3:15) Lwaki Abayudaaya baali basuubira okujja kwa Masiya mu kiseera ekyo? Waliwo ensonga nnyingi ezaabaleetera okumusuubira.
Yesu bwe yazaalibwa, malayika wa Yakuwa yalabikira abasumba abaali bakuuma ebisibo byabwe okumpi ne Besirekemu. Malayika oyo yabagamba nti: “Leero Omulokozi, Kristo Mukama waffe, azaaliddwa mu kibuga kya Dawudi.” (Luk. 2:8-11) Oluvannyuma lw’ekyo, “wajjawo bamalayika abalala bangi ab’omu ggye ery’omu ggulu nga batendereza Katonda, era nga bagamba nti: * ‘Ekitiibwa kibeere eri Katonda mu ggulu, n’emirembe gibeere ku nsi mu bantu Katonda b’asiima.’”
Ebyo bamalayika bye baagamba abasumba abo byabakwatako nnyo. Baasitukiramu ne bagenda e Besirekemu. Bwe baatuukayo ne balaba Yusufu, Maliyamu, awamu ne Yesu, ‘baayoogera ebyo ebyali bibategeezeddwa ebikwata ku mwana.’ N’ekyavaamu, ‘bonna abaawulira beewuunya ebintu abasumba bye baabagamba.’ (Luk. 2:17, 18) Ebigambo “bonna abaawulira” biraga nti abasumba tebaayogera na Yusufu na Maliyamu bokka. Oluvannyuma, abasumba abo bwe baali baddayo ewaabwe, ‘baagulumiza Katonda era ne bamutendereza olw’ebyo byonna bye baawulira ne bye baalaba nga bwe byali bibategeezeddwa.’ (Luk. 2:20) Tewali kubuusabuusa nti abasumba abo baagenda babuulira abantu abalala ebintu ebirungi ebikwata ku Kristo bye baali bawulidde.
Maliyamu bwe yatwala mutabani we oyo omuggulanda mu Yerusaalemi okumuwaayo eri Yakuwa, ng’Amateeka ga Musa bwe gaali galagira, nnabbi omukazi Ana yatandika “okwebaza Katonda, era n’ayogera ebikwata ku mwana eri abo bonna abaali balindirira okununulibwa kwa Yerusaalemi.” (Luk. 2:36-38; Kuv. 13:12) Bwe kityo, amawulire agakwata ku kulabika kwa Masiya geeyongera okusaasaana.
Nga wayise ekiseera, “abalaguzisa emmunyeenye [baava] ebuvanjuba ne bajja e Yerusaalemi, ne babuuza nti: ‘Kabaka w’Abayudaaya eyazaaliddwa ali ludda wa? Kubanga twalabye emmunyeenye ye nga tuli ebuvanjuba era tuzze okumuvunnamira.’” (Mat. 2:1, 2) Ekyo “Kabaka Kerode bwe yakiwulira [yatya], era n’ab’omu Yerusaalemi bonna ne batya; n’akuŋŋaanya bakabona abakulu bonna n’abawandiisi b’abantu, n’ababuuza Kristo gye yali ow’okuzaalirwa.” (Mat. 2:3, 4) Ekyo kyaleetera n’abantu abalala bangi okukimanya nti oyo eyandibadde Masiya yali azze. *
Ebyo bye tusoma mu Lukka 3:15 biraga nti Abayudaaya abamu baali balowooza nti Yokaana Omubatiza ye yali Kristo. Kyokka Yokaana yakiraga nti si ye yali Kristo bwe yagamba nti: “Anvaako ennyuma ansinga obuyinza, sisaanira na kumuggyamu ngatto. Oyo ajja kubabatiza n’omwoyo omutukuvu n’omuliro.” (Mat. 3:11) Ebigambo bya Yokaana ebyo byaleetera abantu okweyongera okusuubira okujja kwa Masiya.
Kyandiba nti Abayudaaya abaaliwo mu kyasa ekyasooka baabalirira ekiseera eky’okujja kwa Masiya nga basinziira ku bunnabbi obwa wiiki 70 ezoogerwako mu Danyeri 9:24-27? Ekyo bayinza okuba nga baakikola wadde nga tewali bukakafu bulaga nti baakikola. Ekituufu kiri nti mu kiseera kya Yesu, obunnabbi obukwata ku wiiki 70 bwannyonnyolwanga mu ngeri za njawulo, era tewali n’emu ku nnyinnyonnyola ezo ekwatagana n’engeri gye tutegeeramu obunnabbi obwo leero. *
Abeesene, nga kano kaali kabinja akamu ak’eddiini akaalimu Abayudaaya abaabeeranga mu ddungu, baayigirizanga nti emyaka 490 bwe gyandibadde ginaatera okuggwaako Bamasiya babiri bandirabise. Naye tetumanyi obanga okubalirira okwo Abeesene baakwesigamya ku bunnabbi bwa Danyeri. Ka kibe nti okubalirira okwo baali bakwesigamizza ku bunnabbi bwa Danyeri, kizibu okukkiriza nti Abayudaaya okutwalira awamu baali bayinza okukkiririza mu mbalirira y’abantu abo abaali beeyawudde ku Bayudaaya abalala.
Mu kyasa eky’okubiri E.E., Abayudaaya abamu baali balowooza nti wiiki 70 zaatandika nga yeekaalu eyasooka ezikiriziddwa mu mwaka gwa 607 E.E.T. ne ziggwaako nga yeekaalu ey’okubiri ezikiriziddwa mu mwaka gwa 70 E.E. Ate abalala baali balowooza nti obunnabbi obwo bwatuukirira mu kiseera kya Bamakabiizi mu kyasa eky’okubiri E.E.T. N’olwekyo, Abayudaaya baali tebakkiriziganya ku ngeri wiiki 70 gye zaalina okubalibwamu.
Singa abatume n’Abakristaayo abalala abaaliwo mu kyasa ekyasooka baali bategeera bulungi obunnabbi obukwata ku wiiki 70, bandibadde babwogerako ng’obukakafu obulaga nti Yesu Kristo ye yali Masiya era nti yajjira mu kiseera ekituufu. Naye tewali bukakafu bulaga nti ekyo Abakristaayo abaasooka baakikola.
Waliwo n’ekintu ekirala kye tusaanidde okulowoozaako. Abawandiisi b’Enjiri baakiraga nti obunnabbi bungi obuli mu Byawandiikibwa eby’Olwebbulaniya bwatuukirira ku Yesu. (Mat. 1:22, 23; 2:13-15; 4:13-16) Naye tewali n’omu ku bo yalaga nti obunnabbi bwa wiiki 70 bwatuukirira ku Yesu Kristo.
Okuwumbawumbako: Tetulina bukakafu bulaga nti abantu abaaliwo mu kiseera kya Yesu baali bategeera bulungi obunnabbi obukwata ku wiiki 70. Kyokka, ebyo bye tusoma mu bitabo by’Enjiri biraga nti waliwo ebintu bingi ebiyinza okuba nga byaleetera Abayudaaya ‘okusuubira’ okujja kwa Masiya.
^ lup. 4 Bayibuli tegamba nti bamalayika “baayimba” nga Yesu azaaliddwa.
^ lup. 7 Tuyinza okwebuuza, Lwaki abalaguzisa “emmunyeenye” baakwataganya emmunyeenye gye baalaba n’okuzaalibwa kwa “Kabaka w’Abayudaaya”? Kyandiba nti baawulira amawulire agakwata ku kuzaalibwa kwa Yesu nga bayita mu Isiraeri?
^ lup. 9 Okumanya ebisingawo ebikwata ku ngeri gye tutegeeramu obunnabbi obukwata ku wiiki 70, laba akatabo Ssaayo Omwoyo ku Bunnabbi bwa Danyeri! essuula 11.


text:
Bino wandyagadde okubisoma mu %%?
Bayibuli Eri ku Mukutu Gwaffe | ENKYUSA EY'ENSI EMPYA EY'EBYAWANDIIKIBWA EBITUKUVU
Bino wandyagadde okubisoma mu %%?
Eri akubiriza eby’okuyimba. Zabbuli ya Dawudi.
40 Nnalindirira Yakuwa n’obugumiikiriza,Era yatega okutu n’awulira okuwanjaga kwange.+
2 Yanzigya mu kinnya omwali amazzi agayira,Yanzigya mu bitosi.
Ebigere byange yabiteeka ku lwazi;Yantambuliza awagumu.
3 Era yateeka oluyimba olupya mu kamwa kange,+Oluyimba olw’okutendereza Katonda waffe.
Bangi baliraba ne bawuniikiriraEra baliteeka obwesige bwabwe mu Yakuwa.
4 Alina essanyu omuntu eyeesiga YakuwaEra ateesiga abo abawaganyavu oba abatali ba mazima.
5 Ai Yakuwa Katonda wange,Bye wakola nga bingi,Ebikolwa byo eby’ekitalo n’ebyo bye watutegekera.+
Tewali alinga ggwe;+Ne bwe nnandigezezzaako okubyogerako,Bisusse obungi, tebimalikayo!+
6 Ssaddaaka n’ebiweebwayo tewabyagala,+Naye waggula amatu gange nsobole okuwulira.+
Tewasaba biweebwayo ebyokebwa n’ebiweebwayo olw’ekibi.+
7 Awo ne ŋŋamba nti: “Laba, nzize.
Kyampandiikibwako mu muzingo.+
8 Ai Katonda wange, nsanyukira okukola by’oyagala,+Era amateeka go gali munda mu nze.+
9 Nnangirira amawulire amalungi ag’obutuukirivu mu kibiina ekinene.+
Nga bw’okimanyi Ai Yakuwa,+Emimwa gyange sigikomako.
10 Obutuukirivu bwo sibubikkira mu mutima gwange.
Nnangirira obwesigwa bwo n’obulokozi bwo.
Sikweka kwagala kwo okutajjulukuka n’amazima go nga ndi mu kibiina ekinene.”+
11 Ai Yakuwa togaana kunsaasira.
Okwagala kwo okutajjulukuka n’amazima go ka binkuumenga buli kiseera.+
12 Ebizibu ebinneetoolodde biyitiridde obungi, n’okubalika tebibalika.+
Ensobi zange ennyingi zinsukkiriddeko, tezikyaŋŋanya kulaba gye ŋŋenda;+Zisinga enviiri z’oku mutwe gwange obungi,Era mpeddemu amaanyi.
13 Ai Yakuwa, ndokola.+
Ai Yakuwa, yanguwa onnyambe.+
14 Abo bonna abaagala okunzitaKa bakwatibwe ensonyi era baswale.
Abo abasanyukira ennaku yangeKa baddeyo emabega nga bafeebezeddwa.
15 Abo abagamba nti: “Otyo!”
Ka batye olw’okuswala.
16 Naye abo abakunoonya+Ka basanyuke era bajagulize mu ggwe,+Abo abaagala ebikolwa eby’obulokozi ka bulijjo bagambenga nti:
“Yakuwa agulumizibwe.”+
17 Naye nze ndi mwavu era seesobola;Yakuwa andowoozeeko.
Ggwe annyamba era ggwe annunula;+Ai Katonda wange, tolwawo.+
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
Zabbuli 40
Luganda
Soma Bayibuli ku Intaneeti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
ESSOMO 39
Kabaka wa Isirayiri Eyasooka
Yakuwa yali awadde Abayisirayiri abalamuzi okubakulembera, naye bo baali baagala kabaka. Baagamba Samwiri nti: ‘Amawanga gonna agatwetoolodde galina bakabaka. Naffe twagala kabaka.’ Ekyo tekyasanyusa Samwiri era yategeeza Yakuwa ensonga eyo. Yakuwa yagamba Samwiri nti: ‘Abantu si ggwe gwe bagaanye okubakulembera. Bagaanye nze. Bagambe nti bajja kufuna kabaka, naye kabaka oyo ajja kubasaba ebintu bingi.’ Kyokka abantu baagamba Samwiri nti: ‘Ffe tetufaayo. Twagala kabaka!’
Yakuwa yagamba Samwiri nti omusajja ayitibwa Sawulo ye yali agenda okubeera kabaka wa Isirayiri asooka. Sawulo bwe yagenda ewa Samwiri e Laama, Samwiri yafuka amafuta ku mutwe gwa Sawulo okuba kabaka.
Oluvannyuma Samwiri yakuŋŋaanya Abayisirayiri okubalaga kabaka waabwe omupya. Naye bamunoonya nga tebamulaba. Omanyi lwaki? Sawulo yali yeekwese mu migugu. Bwe baamuzuula, baamuleeta ne bamuyimiriza wakati mu bantu. Sawulo yali muwanvu okusinga abantu bonna, era yali alabika bulungi nnyo. Samwiri yagamba abantu nti: ‘Mulabe oyo Katonda gw’alonze.’ Abantu baaleekaana ne bagamba nti: ‘Kabaka awangaale!’
Mu kusooka Kabaka Sawulo yawulirizanga Samwiri era ng’agondera Yakuwa. Naye oluvannyuma lw’ekiseera yakyuka. Ng’ekyokulabirako, kabaka yali talina kuwaayo ssaddaaka. Lumu Samwiri yagamba Sawulo amulindeko okutuusa lwe yandizze, naye Samwiri n’alwawo okutuuka. Bwe kityo Sawulo yasalawo okuwaayo ssaddaaka. Kiki Samwiri kye yakola? Yagamba Sawulo nti: ‘Okoze kya busirusiru okujeemera Yakuwa.’ Ekyo kirina kye kyayigiriza Sawulo?
Nga wayise ekiseera, Sawulo yagenda okulwanyisa Abamaleki, era Samwiri n’amugamba nti atte Abamaleki bonna obutalekaawo muntu n’omu. Naye Sawulo yasalawo okuwonyaawo kabaka waabwe eyali ayitibwa Agagi. Yakuwa yagamba Samwiri nti: ‘Sawulo anvuddeko, era taŋŋondera.’ Ekyo kyanakuwaza nnyo Samwiri era n’agamba Sawulo nti: ‘Olw’okuba olekedde awo okugondera Yakuwa, Yakuwa agenda kulonda kabaka omulala.’ Samwiri bwe yali akyuka okugenda, Sawulo yakwata ekirenge ky’olugoye lwe, ne luyulika. Samwiri yagamba Sawulo nti: ‘Yakuwa akuggyeeko obwakabaka.’ Obwakabaka obwo Yakuwa yali agenda kubuwa omuntu omulala eyali amwagala era eyali ajja okumugondera.
“Okuba omuwulize kisinga ssaddaaka.”—1 Samwiri 15:22


text:
ESSUULA 94
Ebintu Bibiri Ebikulu—Okusaba n’Obwetoowaze
OLUGERO LWA NNAMWANDU ATAALEKULIRA
OMUFALISAAYO N’OMUSOLOOZA W’OMUSOLO
Emabegako, Yesu yagerera abayigirizwa be olugero olukwata ku kunyiikirira okusaba. (Lukka 11:5-13) Ayinza okuba nga kati ali mu Samaliya oba mu Ggaliraaya, era addamu okwogera ku nsonga lwaki kikulu okusaba bulijjo n’obutalekulira. Akozesa olugero olulala okuggumiza ensonga eno.
Agamba nti: “Mu kibuga ekimu waaliyo omulamuzi eyali tatya Katonda era nga tawa bantu kitiibwa. Waaliwo ne nnamwandu mu kibuga ekyo eyagendanga gy’ali n’amugamba nti, ‘Beera mwenkanya ng’okola ku nsonga zange n’oyo gwe mpoza naye.’ Omulamuzi n’amala ekiseera ng’akyagaanye okumuyamba, naye oluvannyuma n’agamba mu mutima gwe nti, ‘Wadde nga sitya Katonda era nga siwa muntu kitiibwa, naye olw’okuba nnamwandu ono antawaanya olutata, nja kuba mwenkanya nga nkola ku nsonga ze alyoke alekere awo okunneetayirira n’okummalako emirembe.’”—Lukka 18:2-5.
Ng’alaga eky’okuyiga ekiri mu lugero olwo, Yesu agamba nti: “Muwulire omulamuzi kye yagamba wadde teyali mutuukirivu! Mazima ddala, Katonda talifaayo okulaba nti obwenkanya bubaawo eri abalonde be abamukaabirira emisana n’ekiro, era ng’aba mugumiikiriza gye bali?” (Lukka 18:6, 7) Kiki Yesu ky’ayagala abantu bamanye ku Kitaawe?
Yesu tategeeza nti Yakuwa Katonda alinga omulamuzi oyo atali mutuukirivu. Wabula ategeeza nti bwe kiba nti omulamuzi oyo atali mutuukirivu bwe bamusaba obutalekulira abaako ky’akolawo, ate olwo Katonda omutuukirivu! Katonda mulungi era ajja kuddamu essaala z’abantu be singa bamusaba obutalekulira. Ekyo tukitegeerera ku ebyo Yesu by’azzaako: “Mazima mbagamba nti, [Katonda] alikakasa nti balagibwa obwenkanya mu bwangu.”—Lukka 18:8.
Abanaku n’abaavu tebayisibwa mu ngeri ya bwenkanya, kyokka ab’amaanyi n’abagagga bo bafiibwako nnyo. Naye ye Katonda bw’atyo si bw’akola. Mu kiseera kye ekituufu, ajja kwoleka obw’enkanya ng’azikiriza abantu ababi naye ng’abaweereza be abawa obulamu obutaaggwaawo.
Baani abalina okukkiriza ng’okwa nnamwandu oyo? Bameka abakkiriza nti Katonda “alikakasa nti balagibwa obwenkanya mu bwangu”? Yesu yaakagera olugero olulaga nti kikulu nnyo okunyiikirira okusaba. Naye bwe kituuka ku kuba n’okukkiriza nga tusaba, Yesu abuuza nti: “Omwana w’omuntu bw’alijja, ddala alisanga okukkiriza okw’engeri eno ku nsi?” (Lukka 18:8) Ekyo kiraga nti Yesu w’alikomerawo, kirabika okukkiriza ng’okwo kuliba kutono ku nsi.
Abamu ku abo abawuliriza Yesu bawulira nti balina okukkiriza. Beetwala okuba abatuukirivu kyokka nga batwala abalala okuba aba wansi. Abantu ng’abo Yesu abagerera olugero luno:
“Abasajja babiri baagenda mu yeekaalu okusaba; omu yali Mufalisaayo, omulala nga musolooza wa musolo. Omufalisaayo n’ayimirira n’atandika okusaba ng’ayogera ebintu bino mu mutima gwe, ‘Ai Katonda, nkwebaza olw’okuba siri ng’abantu abalala—abanyazi, abatali batuukirivu, abenzi—oba ng’ono omusolooza w’omusolo. Nsiiba emirundi ebiri mu wiiki; mpaayo ekimu eky’ekkumi ku bintu byonna bye nfuna.’”—Lukka 18:10-12.
Abafalisaayo beeraga mu lujjudde nti bo batuukirivu nnyo. Ekyo bakikola nga basiiba ku Bbalaza ne ku Lwokuna, ennaku z’akatale, abantu bangi basobole okubalaba. Ate era bawaayo n’ekimu eky’ekkumi eky’ebimera ebitono ennyo. (Lukka 11:42) Emyezi mitono emabega, baayoleka endowooza enkyamu gye balina ku bantu ba bulijjo nga bagamba nti: “Abantu bano abatamanyi Mateeka baakolimirwa.”—Yokaana 7:49.
Mu lugero olwo Yesu agattako nti: “Naye ye omusolooza w’omusolo n’ayimirira walako, nga tayagala na kuyimusa maaso ge kutunula waggulu, naye n’akuba mu kifuba kye ng’agamba nti, ‘Ai Katonda, nsaasira nze omwonoonyi.’” Omusolooza w’omusolo ye akiraga nti tatuukiridde era yeenenya ensobi ze. Yesu afundikira bw’ati: “Mbagamba nti, omusajja ono bwe yaddayo ewuwe yali mutuukirivu okusinga Omufalisaayo oyo. Kubanga buli eyeegulumiza alitoowazibwa, naye buli eyeetoowaza aligulumizibwa.”—Lukka 18:13, 14.
N’olwekyo, Yesu akiraga nti kikulu nnyo okuba abeetoowaze. Okwo kubuulirira kulungi eri abayigirizwa ba Yesu kubanga bakulidde mu bantu omuli Abafalisaayo abeetwala okuba abatuukirivu era abassa essira ku kuba n’obuyinza era n’okutwalibwa ng’aba waggulu. Ate era okubuulirira okwo kwa muganyulo nnyo eri abagoberezi ba Yesu bonna abaliwo mu kiseera kino.


text:
Funa Essanyu Eriva mu Kugaba
“BBAASI esobola okugenda, naye omusajja oyo Omukyayina asigale.” Ebigambo ebyo omukyala ayitibwa Alexandra yabiwulira ng’ali mu bbaasi ku nsalo, ng’abasaabaze balagayo ebiwandiiko ebibakkiriza okuyingira mu nsi bbaasi eyo gye yali egenda. Alexandra yafuluma alabe ekigenda mu maaso. Yasanga omusajja Omukyayina agezaako okwennyonnyolako eri omusirikale, naye ng’omusirikale tategeera by’ayogera kubanga Omukyayina yali tamanyi bulungi Lusipeyini. Olw’okuba Alexandra yali mu kibiina ky’Abajulirwa ba Yakuwa ekikozesa Olukyayina, yavvuunulira omusirikale ebyo Omukyayina bye yali agamba.
Omusajja Omukyayina yali agamba nti yalina obutuuze mu nsi eyo, naye baali bamubbyeko ebiwandiiko bye ne ssente ze zonna. Mu kusooka omusirikale teyakkiriza musajja oyo bye yali agamba, era okumukkiriza okugenda yasooka kumusasuza ddoola 20 olw’obutaba na biwandiiko. Olw’okuba teyalina ssente ezo, Alexandra yazimuwola. Omusajja yasiima nnyo, era n’agamba Alexandra nti yali ajja kumuddizzaawo ssente ezisukka mu ddoola 20 ze yali amuwoze. Alexandra yamugamba nti yali tayagala magoba, era nti ekyo kye yali amukoledde kye yali agwanidde okukola. Yawa omusajja oyo ebitabo ebinnyonnyola Bayibuli era n’amukubiriza okunoonya Abajulirwa ba Yakuwa bamuyigirize Bayibuli.
Alexandra yakola bulungi okuyamba omuntu gwe yali tamanyi. Abantu bangi okuva mu madiini gonna, n’abantu abamu abatalina ddiini, nabo basobola okukola bwe batyo. Naawe ekyo osobola okukikola? Kirungi okwebuuza ekibuuzo ekyo kubanga Yesu yagamba nti: “Okugaba kulimu essanyu okusinga okuweebwa.” (Ebikolwa 20:35) Ne bannasayansi bakizudde nti abantu abayamba abalala baganyulwa nnyo. Ka tulabe engeri gye baganyulwa.
OMUNTU “AGABA N’ESSANYU”
Waliwo akakwate ka maanyi wakati w’okugaba n’okufuna essanyu. Omutume Pawulo yagamba nti: “Katonda ayagala oyo agaba n’essanyu.” Yali ayogera ku Bakristaayo abaali bawaddeyo obuyambi okudduukirira bannaabwe abaali mu buzibu. (2 Abakkolinso 8:4; 9:7) Pawulo yali tategeeza nti baawaayo obuyambi olw’okuba baali bantu basanyufu, wabula nti baafuna essanyu olw’okuba baayamba abalala.
Okunoonyereza okumu kwalaga nti omuntu bw’akolera omuntu omulala ekirungi, ‘ekitundu ky’obwongo bwe ekireetera omuntu okusanyuka kicamuka, omuntu oyo muli n’awulira nga musanyufu.’ Okunoonyereza okulala kwalaga nti ‘omuntu bw’awa omuntu omulala ssente kimuleetera essanyu okusinga bwe kyandibadde nga ssente ezo azikozesezza ku bibye.’
Oyinza okuba ng’olowooza nti tolina busobozi kuyamba muntu yenna, naye ekituufu kiri nti buli muntu asobola okufuna essanyu eriva mu kugaba. Obungi bw’ebintu by’ogaba si kye kikulu, wabula ekigendererwa ky’oba nakyo. Waliwo Omujulirwa wa Yakuwa eyaweereza abakuba akatabo kano ssente nga kuliko obubaka obugamba nti: “Okumala emyaka mingi mbadde mpaayo obusente butonotono ku Kingdom Hall.” Yagattako nti: “Yakuwa Katonda ampadde bingi nnyo okusinga nze bye mpaayo. . . . Mwebale kukkiriza kirabo kino kye mpaddeyo. Kindeetedde essanyu lingi.”
Ssente si kye kintu kyokka kye tusobola okuwa abalala. Waliwo n’ebirala bye tusobola okubawa.
OKUGABA KWA MUGASO ERI OBULAMU BWO
Bayibuli egamba nti: “Omuntu bw’abeera ow’ekisa kimuganyula,naye omuntu omukambwe yeereetera emitawaana.” (Engero 11:17) Abantu ab’ekisa baba bagabi era bakozesa ebiseera byabwe, amaanyi gaabwe, n’ebintu ebirala, okuyamba abalala. Okugaba okw’engeri eyo kubaganyula mu ngeri ezitali zimu.
Okunoonyereza kulaga nti abantu abayamba abalala tebatera kulwalalwala era tebatera kuba bennyamivu. Okutwalira awamu, abantu abo baba balamu bulungi. N’abantu abalina obulwadde obutawona, gamba nga siriimu, bwe baba bagabi, embeera y’obulamu bwabwe teba mbi nnyo. Ate era kizuuliddwa nti abantu abaagala okuva ku mwenge bwe baba n’omutima omugabi, kibanguyira okuguvaako.
Ekyo kiri kityo kubanga ‘okuba ow’ekisa n’okuyamba abalala biyamba omuntu obutennyamira.’ Ate era, okugaba kuyamba omuntu obuteeraliikira nnyo, era kukkakkanya obulwadde bwa puleesa. N’abantu ababa bafiiriddwa abaagalwa baabwe baguma mangu bwe bayamba abalala.
Awatali kubuusabuusa, okugaba kwa mugaso eri obulamu bw’omuntu.
BW’OGABIRA ABALALA NABO BAFUNA OMWOYO OMUGABI
Yesu yagamba abagoberezi be nti: “Mugabenga, nammwe abantu balibagabira. Balibayiira mu bikondoolo byammwe ekigera ekirungi, ekikkatiddwa, ekisuukundiddwa, era ekijjudde ne kibooga. Kubanga ekipimo kye mukozesa okupimira abalala, nabo kye balikozesa okubapimira.” (Lukka 6:38) Bw’oba omugabi, abantu b’owa basiima era ekyo kisobola okubaleetera nabo okuba abagabi. Okugaba kunyweza enkolagana ebaawo wakati w’abantu.
Abanoonyereza ku nkolagana wakati w’abantu bagamba nti abantu abagabi baleetera abalala nabo okukola kye kimu. Mu butuufu, “n’okusoma obusomi ku bantu abagabi kireetera abantu okuba ab’ekisa n’okuba abagabi.” Okunoonyereza era kulaga nti omuntu omu ayinza okuleetera abantu abalala bangi okukola ekintu wadde ng’abamu ku bantu abo aba tabamanyi era nga tabalabangako.” Omuntu omu bw’aba n’omwoyo omugabi, abantu bangi mu kitundu gy’abeera bayinza okumukoppa. Tewandyagadde kubeera mu kitundu ekirimu abantu ng’abo? Mu butuufu, singa abantu bangi balina omwoyo omugabi, embeera mu nsi yandibadde nnungi okusinga bw’eri kati.
Waliwo ekyaliwo mu ssaza lya Florida mu Amerika ekiraga ebimu ku birungi ebiva mu kuyamba abalala. Oluvannyuma lw’omuyaga ogw’amaanyi okwonoona ebintu mu kitundu ekyo, Abajulirwa ba Yakuwa abawerako beewaayo okuyamba bannaabwe. Bwe baali bakyali awo nga balinda eby’okukozesa ku nnyumba gye baali bagenda okuddaabiriza, baalaba ng’olukomera lw’ennyumba emu ku muliraano nalwo lwetaaga okuddaabiriza, era ne baluddaabiriza. Nnannyini nnyumba eyo yawandiika ebbaluwa ku kitebe ekikulu eky’Abajulirwa ba Yakuwa ng’agamba nti: “Nnasiimye nnyo! Sirabanga ku bantu ba kisa nga bano.” Omwami oyo yagamba nti Abajulirwa ba Yakuwa bakola omulimu gwa ttendo, era n’awaayo ssente okuwagira omulimu gwabwe.
KOPPA OYO ASINGAYO OKUBA OMUGABI
Okunoonyereza bannasayansi kwe baakola kwalaga nti “kirabika kya mu butonde abantu okwagala okuyamba abalala.” Okunoonyereza okwo era kwalaga nti n’abaana abatannatandika kwogera booleka omwoyo ogwo omugabi.” Bayibuli etubuulira ensonga lwaki kiri bwe kityo. Egamba nti twatondebwa mu “kifaananyi kya Katonda,” ekitegeeza nti tusobola okukoppa Katonda ne tukolera abalala ebirungi.
Yakuwa Katonda mugabi. Atuwadde obulamu ne byonna bye twetaaga okusobola okuba abasanyufu. (Ebikolwa 14:17; 17:26-28) Bwe tusoma Bayibuli tusobola okumanya ebimukwatako era n’ebirungi by’ajja okutukolera mu biseera eby’omu maaso. Bayibuli era eraga nti Katonda alina ky’akozeewo okutusobozesa okufuna obulamu obutaggwaawo. * (1 Yokaana 4:9, 10) Olw’okuba Yakuwa Katonda y’asingayo okuba omugabi ate nga twatondebwa mu kifaananyi kye, tekyewuunyisa nti bwe tumukoppa tufuna essanyu. Ate era bwe tuba abagabi kimusanyusa nnyo.
Ojjukira Alexandra gwe twogeddeko ku ntandikwa y’ekitundu kino eyayamba omuntu gwe yali tamanyi? Biki ebyavaamu? Wadde ng’omu ku basaabaze abaali naye mu bbaasi yamugamba nti ssente ze zaali zifiiridde bwereere, bwe baatuuka mu kibuga gye baali bagenda, mikwano gy’omusajja Omukyayina gyamuddiza ssente ze. Ate era omusajja oyo yakola nga Alexandra bwe yali amugambye n’atandika okuyiga Bayibuli. Nga wayise emyezi essatu, Alexandra yasisinkana omusajja oyo ku lukuŋŋaana olunene olw’Abajulirwa ba Yakuwa olwali mu Peru mu lulimi Olukyayina, era yasanyuka nnyo. Okulaga nti yali asiimye nnyo Alexandra bye yali amukoledde, omusajja oyo yatwala Alexandra ne banne be yali agenze nabo ku lukuŋŋaana olwo mu wooteeri ye, n’abagabula ekijjulo.
Okuyamba abalala kireeta essanyu lingi, nnaddala singa oyo gwe tuyambye ayiga ebikwata ku Yakuwa Katonda, omugabi wa buli kirabo ekirungi! (Yakobo 1:17) Naawe ofuna ku ssanyu eriva mu kugaba?
^ lup. 21 Okumanya ebisingawo, laba akatabo Biki Bye Tuyiga mu Bayibuli? akaakubibwa Abajulirwa ba Yakuwa. Oyinza n’okukafuna ku www.jw.org/lg. Genda ku EBITABO > EBITABO N’OBUTABO.


text:
Abakadde N’abaweereza Muyigire Ku Timoseewo
OMWAKA oguwedde, abasajja bangi nnyo mu kibiina kya Yakuwa baalondebwa okuweereza ng’abakadde n’abaweereza. Bw’oba oli omu ku abo abaalondebwa oteekwa okuba ng’osiima nnyo enkizo eyo eyakuweebwa.
Kyokka era ekyo kiyinza okuba nga kyakuleetamu okweraliikirira. Omukadde omu ayitibwa Jason, agamba nti, “Bwe nnali nnaakalondebwa okuba omukadde, nnawulira ng’obuvunaanyizibwa obwo bumpitiriddeko.” Musa ne Yeremiya nabo baawulira nga tebasobola kutuukiriza buvunaanyizibwa Yakuwa bwe yali abawadde. (Kuv. 4:10; Yer. 1:6) Bw’oba nga naawe bw’otyo bw’owulira, kiki ekiyinza okukuyamba okuggwaamu okutya weeyongere okuweereza? Lowooza ku Timoseewo.—Bik. 16:1-3.
KOPPA TIMOSEEWO
Timoseewo ayinza okuba nga yali anaatera okuweza emyaka 20 oba nga yaakagiyingira Pawulo we yamulondera okutambulanga naye. Olw’okuba Timoseewo yali akyali muto, ayinza okuba nga mu kusooka yali yeetya era nga takakasa obanga yandisobodde okutuukiriza obuvunaanyizibwa obwo obwali bumuweereddwa. (1 Tim. 4:11, 12; 2 Tim. 1:1, 2, 7) Wadde kyali kityo, nga wayise emyaka nga kkumi, Pawulo yagamba ab’omu kibiina ky’e Firipi nti: “Nsuubira mu Mukama waffe Yesu okubatumira amangu Timoseewo . . . Kubanga sirina mulala alina ndowooza ng’eyiye.”—Baf. 2:19, 20.
Kiki ekyaleetera Timoseewo okuba omukadde omulungi bw’atyo? Weetegereze ebintu mukaaga by’osobola okumuyigirako.
1. Yali afaayo ku bantu. Pawulo yagamba ab’oluganda mu Firipi nti: “[Timoseewo] ajja okubafaako mu bwesimbu.” (Baf. 2:20) Mu butuufu Timoseewo yali afaayo nnyo ku bantu. Yali ayagala babeere n’enkolagana ey’oku lusegere ne Yakuwa, era yakola butaweera okubayamba.
Weewale okuba ng’omuvuzi wa bbaasi asinga okufaayo ku kutuuka mu budde ku buli siteegi w’alina okusimba mu kifo ky’okufaayo ku kutikka abasaabaze. Ow’oluganda ayitibwa William eyaakamala emyaka 20 ng’aweereza ng’omukadde awa amagezi gano abo abaakalondebwa okuba abakadde oba abaweereza mu kibiina: “Mwagale ab’oluganda. Okusingira ddala mufeeyo ku byetaago byabwe mu kifo ky’okussa essira ku ngeri ebintu gye birina okuddukanyizibwamu.”
2. Yakulembezanga ebintu eby’omwoyo. Ng’alaga enjawulo eyaliwo wakati wa Timoseewo n’abalala, Pawulo yagamba nti: “Abalala bonna beenoonyeza byabwe ku bwabwe so si bya Yesu Kristo.” (Baf. 2:21) Ebbaluwa y’Abafiripi omuli ebigambo ebyo Pawulo yagiwandiika ali mu Rooma. Yakiraba nti ab’oluganda mu Rooma baali beemalidde ku bintu ebyabwe ku bwabwe. Baali beesaasira nga si banyiikivu mu bintu eby’omwoyo. Naye Timoseewo teyali bw’atyo. Akakisa bwe kajjawo ak’okwongera okugaziya omulimu gw’okubuulira amawulire amalungi, Timoseewo yalina endowooza ng’eya Isaaya eyagamba nti: “Nzuuno! Ntuma!”—Is. 6:8.
Oyinza otya okutuukiriza obuvunaanyizibwa bwo obw’eby’omwoyo, ate n’okola n’ebintu ebibyo ku bubwo nga togudde lubege? Okusookera ddala, kulembeza ebisinga obukulu. Pawulo yagamba nti: ‘Mumanye ebintu ebisinga obukulu.’ (Baf. 1:10) Kulembeza ebintu eby’omwoyo. Eky’okubiri, weggyeeko ebintu ebyonoona ebiseera n’amaanyi. Pawulo yagamba Timoseewo nti: “Ddukanga okwegomba okw’omu buvubuka, naye luubiriranga obutuukirivu, okukkiriza, okwagala, emirembe.”—2 Tim. 2:22.
3. Yakola nnyo mu buweereza obutukuvu. Pawulo yagamba Abafiripi nti: “Mumanyi engeri [Timoseewo] gye yalagamu nti agwanidde; okufaananako omwana ne kitaawe, yakolera wamu nange okubunyisa amawulire amalungi.” (Baf. 2:22) Timoseewo teyali mugayaavu. Yakoleranga wamu ne Pawulo era kino kyayongera okunyweza enkolagana yaabwe.
Ekibiina kya Yakuwa kirimu emirimu mingi leero. Emirimu egyo gireeta essanyu era gisobola okukuyamba okweyongera okunyweza enkolagana yo ne bakkiriza banno. N’olwekyo, kifuule kiruubirirwa kyo okuba “n’eby’okukola bingi mu mulimu gwa Mukama waffe.”—1 Kol. 15:58.
4. Yakoleranga ku bye yali ayiga. Pawulo yagamba Timoseewo nti: “Ogoberedde butiribiri okuyigiriza kwange, empisa zange, ekiruubirirwa kyange, okukkiriza kwange, obugumiikiriza bwange.” (2 Tim. 3:10) Olw’okuba Timoseewo yali akolera ku bye yali ayiga, yatuukiriza ebisaanyizo ebyamusobozesa okwetikka obuvunaanyizibwa obusingawo.—1 Kol. 4:17.
Olina omuntu omukulu mu by’omwoyo gw’otunuulira ng’ekyokulabirako era gw’osobola okukoppa? Bw’oba tomulina, funayo omu. Ow’oluganda Tom, amaze emyaka mingi ng’aweereza ng’omukadde agamba nti: “Omukadde omu eyalina obumanyirivu yeewaayo okunnyamba era yantendeka mu bintu bingi. Nnateranga okumwebuuzaako era nnakoleranga ku bulagirizi bwe yampanga. Ekyo kyannyamba okuggwaamu okutya.”
5. Yeetendekanga. Pawulo yagamba Timoseewo nti: “Beera n’ekiruubirirwa eky’okwetendeka mu kwemalira ku Katonda.” (1 Tim. 4:7) Omuddusi abeera n’amutendeka, kyokka naye kennyini aba alina okwetendeka. Pawulo yagamba Timoseewo nti: “Nyiikiriranga okusoma mu lujjudde, okubuuliriranga, n’okuyigirizanga. . . . Ebintu bino bifumiitirizengako, byemalireko, okukulaakulana kwo kweyoleke eri abantu bonna.”—1 Tim. 4:13-15.
Naawe olina okweyongera okwetendeka. Tokkiriza kuddirira mu bya mwoyo, era fubanga okumanya engeri ebintu gye birina okukolebwamu mu kibiina. Ate era weewale okwekakasa ekisukkiridde, oboolyawo ng’olowooza nti olw’okuba olina obumanyirivu bungi osobola okukola ku nsonga z’ekibiina nga tosoose kunoonyereza. Okufaananako Timoseewo, “ssangayo omwoyo ku bintu ebikukwatako ne ku kuyigiriza kwo.”—1 Tim. 4:16.
6. Yakoleranga ku bulagirizi bw’omwoyo gwa Yakuwa. Pawulo yagamba Timoseewo nti: “Ekintu kino eky’omuwendo ekyakukwasibwa kikuume okuyitira mu mwoyo omutukuvu oguli mu ffe.” (2 Tim. 1:14) Okusobola okukuuma obuweereza bwe, Timoseewo yalina okukolera ku bulagirizi bw’omwoyo gwa Katonda.
Ow’oluganda Donald, amaze emyaka mingi ng’aweereza ng’omukadde agamba nti: “Abakadde n’abaweereza basaanidde okutwala enkolagana yaabwe ne Katonda nga ya muwendo. Abo abatwala enkolagana eyo nga ya muwendo beeyongera okuba abanywevu. Bwe basaba Katonda abawe omwoyo omutukuvu era ne bafuba okwoleka engeri eziri mu kibala ky’omwoyo, baganyula nnyo bakkiriza bannaabwe.”—Zab. 84:7; 1 Peet. 4:11.
ENKIZO GY’OLINA GITWALE NGA YA MUWENDO
Kisanyusa nnyo okulaba ab’oluganda bangi abalondeddwa okuweereza ng’abakadde oba abaweereza nga beeyongera okukulaakulana mu by’omwoyo. Jason, ayogeddwako waggulu, agamba nti: “Ekiseera kye mmaze nga mpeereza ng’omukadde njize ebintu bingi era nneeyongedde okuggwaamu okutya. Kati nnyumirwa nnyo obuweereza bwange era mbutwala nga bwa muwendo nnyo!”
Naawe oneeyongera okukulaakulana mu by’omwoyo? Ekyo okusobola okukikola, fuba okukoppa Timoseewo. Bw’onookola bw’otyo, ojja kuganyula nnyo ekibiina.


text: Ekitabo kirimu embeera n’ebitendo bya Nnabbi nga muto, mu biseera by’obuvubuka ne bwe yali ng’amaze okufuuka Nnabbi; okumuteekateeka n’okumutuma, wamu n’ebyamagero bye. Ebizibu ebyamutuusibwako awamu n’abagoberezi be; okusenguka kw’Abasiraamu okugenda mu Abyssinia, okusisinkana ab’ebika eby’enjawulo, ensisinkano ne Bannamadiina mu Aqaba, olukwe olwakolebwa okumutemula, n’okusenguka okugenda e Madiina. Ekitabo kiteekeddwateekeddwa mu ngeri ey’ebyagwawo buli mwaka okuva ku mwaka gwasooka okutuuka ku gw’ekkumi n’esatu. Mulimu okwanukula ebintu abalabe b’Obusiraamu bye batera okuyitamu okwagala okubuzaabuza abalala mu byafaayo bya Nnabbi. Ekitabo kiyamba omuntu okwagala Nnabbi ekiyinza okumuviirako okumukoppa embeera ze n’empisa ze ennungi.


text:
Emizannyo
Ba difiiri basitudde
Ali Mivule
November 11th, 2015
Ba difiri okuva mu ggwanga lya Guinea balondeddwa okulamula omupiira wakati wa Uganda ne Togo olunaku lw’enkya Keita Yakuba y’agenda okulamula ayambibweeko Dumbuya Abubakan ne Raffi Abdel. Yoomu tiimu ya Uganda esitudde okwolekera Togo nga ku bano kuliko Denis Onyango, Robert Odongkara, Isaac Isinde, Geoffrey […]
Blatter akunze ku bumu
Ali Mivule
May 29th, 2015
Akulira ekibiina kya FIFA Sepp Blatter obubaka bwe bwetoololodde ku bumu ng’okulonda omukulembeze omuggya kugenda mu maaso. Okuonda kuno kujjidde wakati mu kunonyereza ku nguzi efumbekedde ekibiina kya FIFA nga waliwo n’abakwatibw agyebuvuddeko Blatter asuubirwa okulya ekisanja ky’okutaano asabye abantu okuba obumu okusobola okutwaala omuzannyo […]
Museveni akubidde cranes essimu-abagumiza okukuba Guinea
Ali Mivule
November 18th, 2014
Omukulembeze w’eggwanga Yoweri Kaguta Museveni akubidde enkambi ya Uganda Cranes essimu e Morocco era n’abazzamu amaanyi. pulezidenti awadde omutendesi wa Cranes Micho Sredejovic ku bukodyo bw’okuwangula omupiira gwebagenda okuzannya n’eggwanga lya Guinea olunaku olwenkya era n’abawa amagezi obutazanyira ku puleesa okusobola okumegga Guinea. Yye kapiteeni wa Cranes […]
Uganda Cranes Kati Yakuzanya Mauritania-Equatorial Guinea Egobeddwa
Ali Mivule
July 4th, 2014
Eggwanga lya Equatorial Guinea ligobeddwa mu kusunsulamu abanetaba mu mpaka za Africa eza 2015 lwakuzanyisa muzanyi atali munansi. Bano baawandulamu eggwanga lya Mauritania ku mugatte gwa ggoolo 3-1 mu luzanya olwayita wabula nebabawawabira lwakuzanyisa Thierry Fidjeu Tazemeta enzalwa ya Cameroon. Kati kino kitegeeza Uganda yakuzanya […]
ab’ebikonde bategeka
Ali Mivule
May 15th, 2014
Abakubi b’engumi abawerera ddala 26 beebesozze enkambi okutendeka nga betegekera ogw’omukwaano ne Kenya nga 31 omwezi guno Enzanya zakubeera Lugogo Omwogezi w’ekibiina ky’omuzannyo gw’ebikonde, Fred Kavuma agamba nti bategese empaka zino nga beetegekera empka za common wealth games mu mwezi gw’omusanvu
Wenger yewaaanye
Ali Mivule
November 3rd, 2013
Akulira tiimu ya Arsenal, Arsene Wenger agamba nti musanyufu nti basobodde okukakasa ensi nti bakyalimu ssupu. Kino kiddiridde Arsenal okukuba Liverpool goolo 2 nga yyo eyanjala ngalo Wenger agambye nti bagenze okuzannya nga bamaliridde oluvanyuma lw’okuwangulwa emirundi ebiri nga bali waka. Wenger agamba nti ate […]
Beckham yali afuuse nantagambwaako
Ali Mivule
October 22nd, 2013
Eyali omutendesi wa Manchester United, Sir Alex Fergusson avuddemu omwaasi ku nsonga za David Beckham Ferguson ng’ayogerako eri bannamawulire agambye nti Beckham yali awulira agezze nnyo n’okumusinga era nga yalina okweyongerayo Ono agambye nti yayawukana ne Beckham oluvanyuma lw’okumunenyaako ow’engeri gyebazanyamu mu kikopo kya FA, […]
Bba wa Inzikuru afudde
Ali Mivule
October 22nd, 2013
Bba w’omuddusi Dorcus Inzikuru nga ye Bosco Acidri afudde Acidri afudde ebirwadde ebitali bimu omuli ekibumba, pressure ne Hepatitis B Ono yafiiridde mu ddwaliro ekkulu erya Arua Muganda we Ronald Candia agamba nti ono yaweebwa ekitanda ku lunaku lw’okuna ng’alumwa olubuto era tasobodde kuwona.
Sabasajja asiimye
Ali Mivule
October 3rd, 2013
Ssabassajja Kabaka wa Buganda Ronald Muwenda Mutebi asiimye okuggalawo empaka za’Masaza kulwomukaaga lwa week eno e’ Nakivubo. Sentebe wakakiiko akategesi Godfrey Mablire Ssalongo ategezezza nga emilyango bwegigenda okugulwawo ku ssaawa nnya ezokumakya. Ssingo ne Mawokota bebali ku final zempaka zino.
FUFA evuddemu omwasi- Kati tutunuulidde CECAFA
Ali Mivule
September 9th, 2013
Omwogezi wa Fufa Rogers Mulindwa asabye banayuganda n’abawagizi b’omupiira obutaggwaamu essuubi olw’ebyo byonna ebyaliwo ku lw’omukaaga oluwedde ,oluvanyuma lwa Cranes okuwanduka mu mpaka z’ekikopo ky’ensi yonna. Mulindwa ategezezza ng’omupiira gwa Uganda bwegukyaliwo era kati batunulidde empaka za Cecafa ezigenda okubeera mu kibuga Nairobi omwezi gwa […]


text:
Hadith za Nnabbi oweekitiibwa (s.a.a.w) zeya yogera mu kunyonyola obushia nemukukuutira abantu (Okubalaalika) okukwaata enjigiriza za Imam Ali (a.s) n’okugoberera nga Ali nga ye NNABBI amaze okuva mubulamu, n’okufuula enjigiriza za Ali (a.s) Okubeera omusingi kwebatambulira era n’okutambuliza obulamu bwaabwe obwensi n’eddini yaabwe, nyingi ddala, mubitabo byaaba “Sunna “n’aba “Shia”. Nga siba Shia bokka beebazoogera era tujja kukujjirayo kko kubamanyi aba “Sunna” abakulu era abaamanyi abaawandiika “Hadith” ezo mubitabo byaabwe eranga nabo bazikakasa obutuufu bwaazo nti zaavra ddala ku weekitiibwa NNABBI (s.a.a.w).
Jalaal-diin suyuutwi omukuukuutivu mu kuvunula Qur’an eyeekitiiibwa ne hadith za NNABBI (s.a.a.w) ayogera mutikabo kye kyebayita “Durarul- Manthuur “ejjuzu: 6: Olup. 379: “Hadith nga ejjibwa ku “Ibn Asaakir “n’agijja ku jaaber Ibn Abdullah agamba nti : Twaali awali NNABBI (s.a.a.w) Ali (a.s) najja nagamba (NNABBI (s.a.a.w) ) nti ndayira oyo eyaantonda ! mazima ono (Nga alaza ku Ali) nabagoberezi be beebangenda okweeyagala “Amakulu nti kulunaku lw’enkomerero abalimugoberera nga nfudde beebo abagenda okweyagala kulunaku olw’enkome rero “Katonda nassa etteeka eriri mu kuraan (Qur’an) Bayyina 8 etteeka nti : (Amazima ddala abo abakkiriza nebakola n’emirimu emrungi beebo abantu abalungi).
N’omwoogezi omulala mukitabo kyeekimu ayitibwa “Ibn Adie nga hadith agijja ku Ibn abbass ayaganba nti : “Bweryaamala okukka etteeka lya’katonda owekitiibwa eryo lyetwoogeddeko waggulu (Amazima ddala aabo abakkiriza nebakola n’emirimu amikungi beebo abantu abalungi) NNABBI (s.a.a.w) naagamba Ali (a.s) abantu abalungi yeggwe na’agoberezi bo. Tasfir Nour Al-Abswaar eyakubwa omwaka 1398 A.H. Beirut, Olup.: 80.
Omulala ye “Ibn mardwayihi “nga hadith agijja ku Ali (a.s) mukitabo kyeekimu ekyo ekya “Duraru-l manthuur “jjuzu 6 Olup. 379 era nanye ayogera bwaatyo.
2 - Omwoogezi owookubiri ye “Ibn Hijri Al Maalikie “Mukitabo kye ekiyitibwa “Swaiku Al Muhriqah “Olup. 161 awandiika hadith nga eva ku “Ibn abbass “Agamba nti etteeka lino bweryaamala okukka eryaali ligamba nti (Amazima ddala abo abakkiriza nebakola n’emirimu emirungi beebantu abalungi) Oweekitiibwa NNABBI (s.a.a.w) n’agamba Ali (a.s) nti abantu abasinga obulungi ye ggwe n’abagoberezi bo mujja kujja ggwe n’abagoberezibo kulunaku lwenkomerero nga muli beesiimu abasiimiddwa, ate bajje abalabe bo kulunaku olwo nga banyiize era beekabye.
3 - Omwoogezi owookusatu ayitibwa “Al Qanduuzi Al hanafi “mukitabokye kyebayita “Yanaabie Al - Mawadda”ejjuzu 2 Olup. 4 awandiika hadith nga agijja ku mukyaala wa NNABBI (s.a.a.w) gwebayita “Ummu Salamaa “(a.s) yagamba nti (s.a.a.w) yagamba nti : Ali (a.s) n’abagoberezi be bajja okweesiima kulunaku lwenkomerero”.
4 - Omwoogezi owookuna, ye “Sheikh Shabranje “mu kitabo kye “Noor Al Abswar “Olup. 87 awandiika hadith eggibwa ku mwaana wa taata omuto owa NNABBI amanyidwa obulungi munzikiriza zonna ez’obusiraam ayitibwa Ibn Abass agamba nti bweryaamala okukka etteeka eryo nagamba nti : Ggwe na’bagoberezi bo mujja kujja kulunaku lw’enkomerero nga musiimye era nga musiimiddwa ate abalabebo bajje nga tebasiimidwa era nga banyiikaavu kulunaku olwo.
5 - Omwoogezi owookutaano, ye Sheikh Ibn Swabbagh mukitabo kye “Fusul Al Muhimah “Olup. 123. Hadith yeemu kunsonga eyo.
6 - Owoomukaaga ye “Hamwein Al Sha’fy” mu kitabo kye “Fara’du Ssimtwain “ejjuzu 1 Olup. 156 awandiika hadith nga evaku j’abir yagamba nti twaali awali Nnabbi (s.a.a.w) Ali (a.s) najja, Nnabbi (s.a.a.w) nagamba nti “Azze mugandawange”. Nazzaako nti “Ndayira eyantonda (Katonda) mazima ddala oyo “nga alaza ku Ali (a.s) naabagoberezi be bageda kweesiima olunaku lw’enkomerero”.
7 - Owoomusanvu ye Al’ Hakeem Al Heskaany Al Shafy “mutitabo kye “Shawahidu Al Tanzir “yayogera hadith 23 kunsonga eyo emu kuzo mu ejjuzu 2 Olup. 356-366 hadith eyo eri 1125.
8 - Owoomunaana ye “Dar Al Qutny” ayogera hadith ya Nnabbi (s.a.a.w) yagamba nti gwe Ali n’abagoberezi bo muli ba’mujjana (Enju ey’emirembe) ekitabo “Ihqaq Al Haq “ne Izhaar Al Ba’twir “juzu 8 Olup. 309.
Owoomwenda ye “Sheikh Al Gazaaly “mukitabo kye “Ghaayatu-l Maraam “nga hadith ejjibwa ku Anass Ibn Ma’lik”agamba nti Nnabbi (s.a.a.w) yagamba abantu emitwaalo musanvu bagenda kuyingira ejjana nga tebabalidwa n’akyuuka na’tunuulira Ali (a.s) namugamba (Abantu emitwaalo Musanvu) beebagoberezi bo naawe omukulembeze waabwe “Olup. 327 omulyago 28.
Mubungi bwaabwe kati tuleme kulowooza emitwaalo giri musanvu gyokka, nga ne Qur’ane bweekozesa mu tteeka ly’okusonyiwa kwabannanfuusi nga nekigendererwa okuba nti bungi bwaakyo nga bannamateeka bwebagamba.
Bwo’ba oyangala okumanya ekisinga awo ku bikwatagana ne “Hadith “ezo Nnabbi (s.a.a.w) zeyayogera era nga zikwatagana kunsonga ya “Shia “era nga ziri mubitabo bya ba “Ahli Sunna “oyinza okusoma ebitabo bino wammanga:
1. “Kifaayat Twalib” ekya kanjiey Asha’fy olup: 353.
2. “Al Manaaqub” ekya Hawarzmy Al Hanafy olup: 266
3. “Tarjumat Imam” Mubyafaayo bya Damasca kya “Asaakir Olup. 442 Ejjuzu : 2 Hadith eya 958.
4. “Tafsiir twabary ekya twabary ejjuzu eyekkumi nebbiri (12) olupula 171.
5. “Tadhkirat Al khawas’’ekya ibn’jawz Al hanafy Olup. 171.
6. ‘’ Fathul- Qadir ’’ ekya ’’ shakunny “ejjuzu eyookutaano (5) Olup. 477.
7. Ruuhul maani “ekya “Aalousy “Ejjuzu eyaamakumi Asatu (30) Olup. 207.
Era no’muwandiisi gwebayita Muhammad Ali kard mukitabo kye “Khutuwat Shaami” (Ye simushia).
Agamba nti ba swahaba bangi baalinga bayitibwa ba “Shia” (Abagoberezi) ba Imam Ali (a.s) ku mulembe gwa Nnabbi, okugeza nga Salman Al Farsi ; agamba nti Nnabbi Muhammad (s.a.a.w) twaamuwerera enkolokooto okubeera nti ye mulungamya wa’ basiraamu, no’kubeera nti Ali Ibn Abi Twa’lib (a.s) Imam wa’basiraam n’okumugoberera.
Ne Sayed Al Hidhri oyo eyagamba nti abantu ba’alagirwa okukola ebintu bitaano naye nebakolako bina bebalekayo kimo. bwebaamubuuza nti by’ebiriwa ebintu ebina abantu byebaakola yagamba nti : Eswala ezzaka’a no’kusiiba omweezi gwa Ramadhan wamu no’kulambula ennyumba yaakatonda (Hijja). Nebamubuuza ate ekyo kyebaaleka ekimu kyeekiriwa? Yagamba nti kweekulekeerera Imam Ali Ibn Abii Twalibi (a.s).
. Ne mubitabo ebirala ebya Ba Ahli-Sunna. Era wano wentwalira omukisa okujjukiza kunsonga enkulu nga nayo:-Okwesembesa ebiri mubitabo ebyo (Al- Maswadiri) kiri kubitabo ebyawandiikibwa olubereberye, sso s’ebyo eby’oluvanyuma ol’w’ensonga y’okuba nti emikono egitali myesigwa gyawanvuwa n’egitandika n’okuzanyisa okusangula enjogera (Riwayat) ezandibadde ennungi kuludda lw’abashia mubitabo ebyawandiikibwa okuvanyuma, era ekyo nakyo tetumanyi kyakukikolera.
Mazima abamu enjogera (Riwayat) ezandibadde z’ese-mbesebwa abashia bazisangula mubitabo mubugenderevu nga beyambisa engombo y’okwekennenya, okulongoosa n’ okulungamya ebyawandiikibwa okusooka. Sso nga ekyo kyawukana n’obwesigwa bw’obuyivu ko okusukka amateeka abugunjufu nempisa z’obusiramu, era ddala tewali alina busobozi wadde amanyi okujjako mukama katonda Ali waggulu wabuli kimu era omugulumivi ennyo.


text:
ESSOMO 8
Bwe Mufuna Ekizibu eky’Amaanyi
“Musanyuka nnyo wadde nga kaakano okumala akaseera katono, kibeetaagisa okunakuwala olw’okugezesebwa okutali kumu.”—1 Peetero 1:6
Amaka gammwe ne bwe gabaamu essanyu, muyinza okufuna ebizibu ne bibamalako essanyu. (Omubuulizi 9:11) Katonda atuwa amagezi agasobola okutuyamba bwe tuba tufunye ebizibu. Bwe munaakolera ku magezi gano agasangibwa mu Byawandiikibwa, mujja kusobola okuyita ne mu bizibu eby’amaanyi.
1 MWESIGE YAKUWA
BAYIBULI KY’EGAMBA: ‘Mumukwase byonna ebibeeraliikiriza kubanga abafaako.’ (1 Peetero 5:7) Bulijjo mukijjukirenga nti Katonda si y’abaleetera ebizibu. (Yakobo 1:13) Bwe munaakola by’ayagala ajja kubayamba nga mufunye ebizibu. (Isaaya 41:10) Mumusabe, era mumubuulire ebibali ku mutima.—Zabbuli 62:8.
Bwe munaasoma Bayibuli buli lunaku mujja kubudaabudibwa. Mujja kulaba engeri Yakuwa ‘gy’atubudaabudamu mu kubonaabona kwaffe kwonna.’ (2 Abakkolinso 1:3, 4; Abaruumi 15:4) Ate era mujja kufuna “emirembe gya Katonda egisingira ewala ebirowoozo byonna.”—Abafiripi 4:6, 7, 13.
BYE MUYINZA OKUKOLA:
Musabe Katonda abayambe okusigala nga mulina endowooza ennuŋŋamu
Mulowooze ku bintu eby’enjawulo bye muyinza okukola okugonjoola ekizibu kye mulina
2 FAAYO KU BULAMU BWO NE KU BW’AB’OMU MAKA GO
BAYIBULI KY’EGAMBA: “Omutima gw’omutegeevu gufuna okumanya; n’okutu kw’ab’amagezi kunoonya okumanya.” (Engero 18:15) Manya buli omu ku b’omu maka go bye yeetaaga. Yogera nabo era bawulirize bulungi.—Engero 20:5.
Watya singa omu ku b’omu maka gammwe afa? Tekiba kikyamu kukaaba. Ne Yesu bwe yafiirwa mukwano gwe, ‘yakaaba.’ (Yokaana 11:35; Omubuulizi 3:4) Ate era kikulu nnyo okuwummula n’okwebaka ekimala. (Omubuulizi 4:6) Bwe munaakola bwe mutyo, kijja kubabeerera kyangu okugumira ekizibu kye mulina.
BYE MUYINZA OKUKOLA:
Bulijjo fuba okunyumyako n’ab’omu maka go. Bwe wanaagwaawo ekizibu, kijja kubabeerera kyangu okukweyabiza
Mwogereko n’abantu abaafunako ekizibu kye mulina
3 MUSABE ABALALA BABAYAMBE
BAYIBULI KY’EGAMBA: “Ow’omukwano owa nnamaddala alaga okwagala ebbanga lyonna, era afuuka muganda wo mu biro eby’okulaba ennaku.” (Engero 17:17, NW) Mikwano gyammwe bayinza okwagala okubayamba naye nga tebamanyi kya kukola. Mubabuulire ebyo byennyini bye bayinza okukola okubayamba. (Engero 12:25) Ate era, mutuukirire abo abasobola okubayamba nga bakozesa Bayibuli. Amagezi ageesigamiziddwa ku Bayibuli ge banaabawa gajja kubayamba nnyo.—Yakobo 5:14.
Ekirala ekinaabayamba kwe kukuŋŋaananga obutayosa n’abo abaweereza Katonda ow’amazima era abakkiririza mu bisuubizo bye. Ate era mujja kubudaabudibwa bwe munazzaamu abalala amaanyi nga mubabuulirako ebikwata ku Yakuwa n’ebisuubizo bye. Mufube okuyamba abantu abalala abali mu bwetaavu, era temweyawula ku abo ababaagala era ababafaako.—Engero 18:1; 1 Abakkolinso 15:58.
BYE MUYINZA OKUKOLA:
Musabe mukwano gwammwe ow’oku lusegere abayambe
Mumubuulire ekyo kyennyini kye mwagala abakolere


text:
Omulamuzi wa kkooti eya City Hall mu Kampala Beatrice Khainza, asindiise mu nkomyo abasajja 6 abakwatiddwa lwa kutatana omutindo gw’ennyama n’ebyennyanja nga beyambisa ebidaggaladagala.
Abasindikiddwa mu kkomera kuliko Erias Katumba, Isa Ssenoga , Isma Mutebi, Umar Kalyango, Baker Mulondo ne Ibrahim Ssekitto ku bigambibwa nti babadde beyambisa ebintu ebitakirizibwa, okugitangira ennyama n’ebyennyanja byabwe okuwunya omuli eddagala eritekebwa mirambo erya formalin.
Omulamuzi Khainza awadde amagezi abasindikiddwa mu kkomera nti baddembe okujjulira mu nnaku 14 singa baba tebamatidde n’ekibonerezo.
Mungeri y’emu agambye nti abasibye emyezi 8 kuba gwe mulundi gwabwe ogusookedde ddala okwatibwa mu nsobi bwetyo wadde olunnaku olw’eggulo ku Lwokusatu babadde begaanye omusango.
Abantu banno 6 bakwatiddwa mu kikwekweeto kya KCCA mu bitundu bya Kampala okukwata abatemi b’ennyama etali ku mutindo sabiti eno.


text:
OMUTWE OGULI KUNGULU
Ddala Yesu Yaliyo?
YESU teyali mugagga era n’amaka ge yazaalibwamu tegaali magagga. Mu butuufu teyalina nnyumba yiye ku bubwe. Kyokka ebyo bye yayigiriza bikutte ku bantu bukadde na bukadde. Naye ddala Yesu yaliyo? Waliwo obukakafu bwonna obulaga nti ddala yaliyo?
Munnabyafaayo ayitibwa Michael Grant yagamba nti: “Singa Endagaano Empya tugitwala nga bwe tutwala ebitabo ebirala ebyogera ku byafaayo eby’edda, tetusobola kuba na kubuusabuusa kwonna nti ddala Yesu yaliyo. Ekyo kiri kityo, kubanga abantu be tusomako mu bitabo ebitali bimu ebyogera ku byafaayo eby’edda tetubuusabuusa nti ddala baaliyo.”
Profesa Rudolf Bultmann, eyeekenneenya Endagaano Empya yagamba nti: ‘Abo ababuusabuusa nti Yesu yaliyo tebalina bukakafu bwonna bulaga nti teyaliiyo. Tewali muntu mutegeevu asobola kukiwakanya nti Yesu ye yatandikawo Ekibiina Ekikristaayo, ekyatandikira mu Palesitayini.’
Munnabyafaayo omulala ayitibwa Will Durant yagamba nti: “Bwe kiba nti ddala Yesu teyaliiyo, kyokka abasajja abatono bwe batyo [Abawandiisi b’ebitabo by’Enjiri] ne basobola okuwandiika ebimukwatako ne bikwata ku bantu bangi nnyo mu nsi, kiba kyamagero ekisinga ebyamagero byonna ebiri mu bitabo by’Enjiri.”
Munnasayansi Omuyudaaya ayitibwa Albert Einstein eyazaalibwa mu Bugirimaani yagamba nti: “Ndi Muyudaaya, naye ebyo ebyogerwa ku [Yesu] Omunazaaleesi binkwatako nnyo.” Bwe yabuuzibwa obanga yali akkiriza nti Yesu yaliyo, yagamba nti: “Tewali kubuusabuusa yaliyo! Tewali muntu asobola kusoma ebyo ebiri mu bitabo by’Enjiri n’atakiraba nti ddala Yesu yaliyo. Engeri za Yesu zeeyolekera bulungi mu ebyo ebiri mu bitabo by’Enjiri. Ebitabo by’enfumo obufumo si bwe bityo bwe biba.”
“Tewali muntu asobola kusoma ebyo ebiri mu bitabo by’Enjiri n’atakiraba nti ddala Yesu yaliyo.”
—Albert Einstein
EBYAFAAYO BIRAGA KI?
Ebikwata ku bulamu bwa Yesu n’obuweereza bwe okusingira ddala bisangibwa mu bitabo by’Enjiri ebiri mu Bayibuli. Ebitabo ebyo bye bino: Matayo, Makko, Lukka, ne Yokaana, ebyatuumibwa amannya g’abo abaabiwandiika. Waliwo n’ebitabo ebirala bingi ebitaawaandiikibwa Bakristaayo ebyogera ku Yesu.
TACITUS
(a. 56-120 E.E., oba Embala Eno) Tacitus y’omu ku bannabyafaayo Abaruumi abaatutumuka ennyo. Yawandiika ku bintu ebikwata ku bwakabaka bwa Rooma ebyaliwo okuva mu mwaka gwa 14 E.E. okutuuka mu mwaka gwa 68 E.E. (Yesu yafa mu mwaka gwa 33 E.E.) Tacitus yawandiika nti: ‘Empula Nero, abantu gwe baavunaana olw’omuliro ogw’amaanyi ogwatta abantu mu Rooma mu mwaka gwa 64 E.E. Kyokka okusobola okukomya oluvuuvuumo olwo, Nero omusango ogwo yasalawo okuguteeka ku Bakristaayo.’ Era Tacitus yagamba nti: “Kristo, erinnya [Abakristaayo] mwe liva, yattibwa ku mulembe gwa Tiberiyo, oluvannyuma lwa Pontiyo Piraato okumusalira omusango.”
—Annals, XV, 44.
SUETONIUS
(a. 69–v. 122 E.E.) Mu kitabo kye ekiyitibwa Lives of the Caesars, munnabyafaayo ono Omuruumi yawandiika ku bintu ebyaliwo mu bufuzi bwa ba empula ba Rooma 11 abaasooka. Mu kitundu ekyogera ku Empula Kulawudiyo, Suetonius yawandiika ku bwegugungo obwaliwo mu Bayudaaya obuteeberezebwa okuba nga bwali buvudde ku butakkaanya bwe baalina ku bikwata ku Yesu. (Ebikolwa 18:2) Suetonius yawandiika nti: “Okuva bwe kiri nti Chrestus [Kristo] ye yali aleetera Abayudaaya okwegugunga, [Kulawudiyo] yagoba Abayudaaya mu Rooma.” (The Deified Claudius, XXV, 4) Wadde nga Suetonius teyali mutuufu kugamba nti Yesu ye yali aleetera Abayudaaya okwegugunga, ebyo Suetonius bye yawandiika biraga nti yali tabuusabuusa nti ddala Yesu yaliyo.
PLINY THE YOUNGER
(a. 61-113 E.E.) Omuwandiisi w’ebitabo ono omuruumi eyali afuga ebitundu by’omu Bisuniya (kati ekiyitibwa Turkey) yawandiikira empula Omuruumi ayitibwa Trajan n’amubuulira engeri gy’asaanidde okuyisaamu Abakristaayo abaali mu matwale ge. Pliny yagamba nti yafuba nnyo okuleetera Abakristaayo okwekkiriranya, era n’atta abo abaali bagaanye okukikola. Yagamba Trajan nti: “Abo . . . abaakiraga nti bakkiririza mu bakatonda baffe, ne bawaayo omwenge n’eby’akaloosa eri ekifaananyi kyo, . . . era ne beegaana Kristo . . . , saabakolako kabi konna.”
—Pliny— Letters, Book X, XCVI.
FLAVIUS JOSEPHUS
(a. 37-100 E.E.) Kabona ono Omuyudaaya era munnabyafaayo yagamba nti: “Anaasi, kabona w’Abayudaaya asinga obukulu, yakuŋŋaanya abalamuzi b’Olukiiko Olukulu olw’Abayudaaya n’aleeta omusajja ayitibwa Yakobo, muganda wa Yesu eyali ayitibwa Kristo, mu maaso gaabwe.”
—Jewish Antiquities, XX, 200.
TALMUD
Ekitabo kino ekirimu ebiwandiiko bya balabbi ebyawandiikibwa wakati w’ekyasa eky’okusatu n’eky’omukaaga E.E., kiraga nti n’abalabe ba Yesu baakakasa nti ddala yaliyo. Ekimu ku biwandiiko ebyo kigamba nti: “Yeshu [Yesu] Omunnazaaleesi yattibwa ku lunaku olw’Embaga ey’Okuyitako.” Ekyo kikwatagana n’ekyo Bayibuli ky’egamba. (Babylonian Talmud, Sanhedrin 43a, Munich Codex; laba Yokaana 19:14-16.) Ekiwandiiko ekirala kigamba nti: “Kikafuuwe okuzaala omwana ne yeeweebuula ng’Omunnazaaleesi.” Mu Bayibuli Yesu ayogerwako ng’Omunnazaaleesi.
—Babylonian Talmud, Berakoth 17b, obugambo obuli wansi, Munich Codex; laba Lukka 18:37.
OBUKAKAFU OKUVA MU BAYIBULI
Ebitabo by’Enjiri bitubuulira bingi ebyaliwo mu bulamu bwa Yesu n’obuweereza bwe, nga muno mwe muli abantu abaaliwo mu kiseera kye, ebifo bye yatuukamu, n’ekiseera we yakolera ebintu ebitali bimu. Obwo bukakafu bwa maanyi obulaga nti ebimwogerwako byesigika. Ng’ekyokulabirako, Lukka 3:1, 2, watuyamba okumanya ekiseera kyennyini Yokaana omubatiza, eyateekerateekera Yesu ekkubo, we yatandikira okukola omulimu gwe.
Lukka yawandiika nti: “Mu mwaka ogw’ekkumi n’etaano ogw’obufuzi bwa Tiberiyo Kayisaali, Pontiyo Piraato bwe yali nga ye gavana wa Buyudaaya, nga Kerode ye w’essaza ly’e Ggaliraaya, nga Firipo muganda we ye w’essaza ly’e Ituliya ne Tirakoniti, era nga Lusaniya ye w’essaza ly’e Abireeni, mu biseera bya Anaasi kabona omukulu n’ebya Kayaafa, ekigambo kya Katonda [kyajjira] Yokaana mutabani wa Zekkaliya ng’ali mu ddungu.” Kalonda oyo yenna atuyamba okukimanya nti ‘ekigambo kya Katonda kyajjira Yokaana’ mu mwaka gwa 29 E.E.
Abasajja abo omusanvu Lukka b’ayogerako bamanyiddwa bulungi mu byafaayo. Kyokka okumala ekiseera waaliwo abantu abamu abaali bawakanya ebyo ebiri mu Bayibuli nga bagamba nti Pontiyo Piraato ne Lusaniya tebaaliyo. Naye abantu abo tebaasooka kunoonyereza. Nga wayise ekiseera, ebiwandiiko eby’edda okuli amannya ga Pontiyo Piraato ne Lusaniya byazuulibwa, era ekyo ne kyongera okukakasa nti ebyo Lukka bye yawandiika bituufu. *
LWAKI ENSONGA ENO NKULU?
Kikulu okukakasa nti Yesu yaliyo kubanga ebyo bye yayigiriza bikulu nnyo. Ng’ekyokulabirako, Yesu yalaga engeri abantu gye basobola okufuna essanyu erya nnamaddala. * Ate era yayogera ku kiseera abantu bonna lwe balibeera mu mirembe era nga balina obukuumi, nga bafugibwa gavumenti emu yokka eyitibwa “Obwakabaka bwa Katonda.”
Gavumenti eyo eyitibwa “Obwakabaka bwa Katonda” kubanga okuyitira mu gavumenti eyo, Katonda ajja kufuga ensi yonna. (Okubikkulirwa 11:15) Ekyo Yesu yakiraga bulungi bwe yali ayigiriza abantu okusaba. Yagamba nti: “Kitaffe ali mu ggulu, . . . Obwakabaka bwo bujje. By’oyagala bikolebwe mu nsi.” (Matayo 6:9, 10) Kiki Obwakabaka obwo kye bujja okukolera abantu? Ebimu ku byo bye bino:
Bujja kumalawo entalo.
—Zabbuli 46:8-11.
Ebikolwa ebibi, nga muno mwe muli omululu n’okulya enguzi, bijja kumalibwawo, kubanga abantu ababi bonna bajja kuzikirizibwa.
—Zabbuli 37:10, 11.
Abantu abanaafugibwa Obwakabaka bwa Katonda bajja kukola emirimu egibaleetera essanyu.
—Isaaya 65:21, 22.
Ensi ejja kubaamu emmere nnyingi era abantu bajja kweyongera okumanya ebikwata ku Katonda.
—Zabbuli 72:16; Isaaya 11:9.
Abantu abamu bagamba nti okukkiririza mu bisuubizo ebyo kuba kwerimba. Naye ekituufu kiri nti abo abatadde essuubi lyabwe mu bufuzi bw’abantu be beerimba. Lowooza ku kino: Wadde leero ensi ekulaakulanye nnyo mu by’enjigiriza, mu bya ssaayansi, ne mu tekinologiya, abantu bukadde na bukadde bawulira nti tebalina bukuumi era beeraliikirivu ku bikwata ku biseera byabwe eby’omu maaso. Abantu bangi leero baavu era banyigirizibwa bannabyabufuzi ne bannaddiini abalya enguzi era ab’omululu. Mu butuufu, obufuzi bw’abantu bulemereddwa!
Kikulu nnyo buli muntu okukakasa nti ddala Yesu yaliyo. * Lwaki? Kubanga 2 Abakkolinso 1:19, 20 wagamba nti: “Ebisuubizo bya Katonda ka bibe bingi kwenkana wa, bifuuse ‘yee’ okuyitira mu [Kristo].”
^ lup. 23 Ekiwandiiko ekiriko erinnya ly’ow’essaza ayitibwa Lusaniya kyazuulibwa. (Lukka 3:1) Lusaniya ye yali afuga essaza ly’e Abireeni mu kiseera kyennyini Lukka kye yayogerako.
^ lup. 25 Ebimu ku bintu Yesu bye yayigiriza biri mu Matayo essuula 5 okutuuka ku 7, era biyitibwa Okuyigiriza kwa Yesu okw’oku Lusozi.
^ lup. 32 Okumanya ebisingawo ebikwata ku Yesu n’ebyo bye yayigiriza, genda ku www.jw.org/lg wansi wa ENJIGIRIZA ZA BAYIBULI > EBIBUUZO BAYIBULI BY’EDDAMU.


text:
Omuwandiisi yagamba nti; waliwo abamu muba Ahli Sunna baalinya ekituuti nebasalawo okuggulawo enkolagna n’okuteekawo oluganda olw’obusiraamu n’abalabe b’obusiraamu, era n’agamba omuwandiisi nti buli yenna ab’ataddewo enkolagana n’abashia-Imaamiyyah- ab’avudde mu ba Ahli Sunna era ssiwaa mubo olubeerera.
Tugamba nti : Enkola yaakubiri gyaaliko omuwandiisi mukutiisa abantu abo abakolagana n’abashia - Imaamiyyah - kubanga ekisooka abatwaala okuba nti batono, kisoboke obutazitowa mumaaso g’abantu, sing’aleka okutiisatiisa abantu baalyeeyongedde obungi kubanga omuntu obubumbwabwe ayagala nyo okumanya n’okutegeeragana. Wamu n’okweebuuza era ayagala n’okumanya nengeri omulala gyaaliko. Kiki ekigaana omuntu okweenoonyeza okumanya bwekutaba kutiisibwa kuno omuwandiisi kw’akola n’abamufaanana.
Ekyookubiri Akozesa enkola ey’okutiisatiisa ng’agamba nti omuntu akolagana nabashia abeera avudde mu ba Ahlu Sunna, lwaaki ateeka obuzibu kubirowoozo nekumagezi g’bantu nga aziyiza abashia okukolagana naba Sunna ng’ate okwaawukana mundowooza nemuntegeera kyaabutonde mubantu bonna.
Omuwandiisi yagamba nti: Tewali nsonga lwaaki twekkakanya munzikiriza yaffe, era tewali bweetaavu n’abashia mukweegatta n’abashia, bwebaba beetaaze okweegatta n’okukolagana beegatte era bakolagane ne “Shataan” sitaani !!! oba n’abakaadiyaani, beebo abasobola okukolagana n’aba Shia kubanga abashia tebalina ddiini wabula bavumiriza busiramu.
Tuddamu ensonga eyo nga tugamba nti omuwandiisi avudde kumpisa z’obusiraamu kubanga kano kakodyo kalala kaakugaana bantu balala kwoogera nabashia nga ayolesa nti yye wawaggulu nyo era ng’agamba nti abashia baawansi.!! Tekibangawo nti omutu okwoogera oba okunyonyolegana n’abashia nti kuba kwekkakanya, ne Quran yatulagira nga ffe abasiraamu okuyisa obulungi abo ababa bakuyise okuggatta katonda n’ekintu ekirala.... katonda atugamba kwoogera nabo bulungi kukintu ekinene bweekityo, naye butya ono atagatta ku katonda kintu kirala wabula nga mwawukana bwaawukanyi mundowooza na ntegeera mu bintu ebitali binene.
Omuwandiisi eky’okugamba nti abashia bwebaba baagala kweegatta n’okukolagana, bakolagane ne sitaani, ekyo sikyaamubugunjufu wadde obutegeevu muddiini okujjako nti kyooleka bulwadde bw’omwooyo bwaalina n’obutali butebenkevu mubirowoozo.
Omuwandiisi yagamba nti : Abasiraamu abasinga obungi naddala abasiraamu ba Africa tebamanyi Shia bulungi era nebigendererwa by’abwe olw’okubanga bambazibwa ekyambalo ky’obusiramu ng’amadhehebu.
Tugamba nti : Shia - Imaamiyyah - bweebwenyini bw’obusiramu er’anga nebigendererwa byaabwe byeebyo ebigendererwa by’obusiramu ebyo Nnabbi (s.a.a.w) byeyajja nabyo eranga ekyo kimanyiddwa mubyaafaayo okuviira ddala kumulembe gw’omubaka (s.a.a.w) era nga bwetwaayogeddeko emabega sossi nga omuwandiisi bw’agambye, nga n’obujulizi kunsonga eyo kusoma amateeka n’enjigiriza mu kweesinza katonda omu mubitabo bya Shia -Imaamiyyah- ebijjudde ensi eno oba okugendako mu gumu mu mizikiti gy’abashia alabe bwe beesinza oba wa gyebatunula nga basaala, tebatunula mu Qibla ky’ekimu nga abasiraamu abalala ? Oba bagamba nti katonda waliyo ekimugattibwaako mungeri endalayonna ?! Oba agendeko mubutale bwaabwe wonna alebe oba tebakolera ku mateeka nga ddiini mukugula nemukutunda, oba mukifo kyonna eky’abashia tajja kubasanga okujjako bakolera ku nkola yennyini ey’eddini y’obusiraamu. Bwekiba nga bweekityo bwekiri lwaaki omuwandiisi awaayiriza n’okutema ebigambo wamu n’okulimbisa amadheb ga Shia nga tannaba kusoma ngerizaabwe mubutuufu okuva mubitabo byaabwe.
Omuwandiisi yagamba nti : Abashia babuzaabuza abantu nga beerimbika mu busiramu abantu bagambe nti bakkiriza balungi naye nga birala nyo byebakweese mu mitama gyaabwe.
Tugamba nti : Omuwandiisi afuuse omuntu ateegeera ebyo ebitalabwako. Kubanga ngeri ki jaayinza okutugamba nti yye ategeera ebyo ebiri mumitima gy’abalala alyooke ategeere nti kyeboolesa kungulu si kyebakakasa mumitima gyaabwe??!!!. Mubutuufu okwo kuba kweewaayiriza kubanga katonda yekka y’amanyi ebyo ebitalabwaako n’ebyo ebirabwaako, ebiri mu mitima gy’abalala, ebyo byayogera nti yye naye amanyi ebiri mumitima gy’bantu byongera okulaga fitina ye obunene bwaayo era ne nnampala ye wamu n’oyo alinga omuwandiisi ono
Omuntu okubeera omusiraamu omutuufu ateekwa kuba ng’ali wamu ne Nnabbi (s.a.a.w) munkolaye era nga akolera kubiragiro bye, nga agaana ebyo Nnabbi byeyagaana. Era bwekityo tusanga Shia nga eyo yenkola yaabwe era nga baakwaata ebiragir o by’omubaka awatali kumuwakanya nga Qur’an bw’egamba mu suula 59: 74 nti : “Kyonna omubaka kyaaba abaleetedde mukikwaate ate ekyo kyonna kyaaba abaziyizizza mukireke”.
Nnabbi (s.a.a.w) yabalagira okweekwaata ku Qur’an n’abantu b’enyumba ye wamu n’okubaagala era Shia Imaamiyyah bweetyo bweekola wabula ssi nga nga abalabe baabwe bwebakola okwoonoona ekifaananyi kyaabwe eri abalala nga babasibako eby’obulimba n’okubakonjera enkola yabwe yonna bagirinak’obujulizi okuvamu Qur’an ne mu hadith era ne mu magezi, Wabula ssi nga ono omuwandiisi bwaagamba.
Omuwandiisi yagamba nti : bwetweetegereza ensibuko ya Shia tweesanga nti tebakwaatagana wadde n’akamu nabukkiriza muddin y’obusiraam
Tugamba nti : omuwandiisi kyaayita okweetegereza n’okwekkaanya takimanyi okujjako amanyi okuwaayiriza nakukonjera, bwekitaba ekyo ayinza okutuwa obujulizi nti abashia beesinza ekintu ekirala ekitali katonda? Nti basaala batunu dde mukitali kibula ky’abasiraamu? Oba basoma etali Qur’an abasiraamu abalala gyebasoma? Oba bakola hijja mukifo ekitali “Makkah?!”.
Omuwandiisi yagamba nti: Tekiriimu kubuusa buusa era ssi kituufu kuyita muntu mukaafiiri bwaaba nga akkiriza katonda omu n’omubaka we (s.a.a.w) kyokka Abasiraamu abangi mu aba Ahli Sunna beegatta bonna ku kigamba nti abashia baakyuusa Qur’an.
Tugamba nti : omuwandiisi ono simutuufu bw’agamba nti abasiraamu aba Ahli-sunna bakaafuwaza abashia Kiba kyeewuunyisa nyo kubanga Imaam omukulu mu ba Ahli-sunna ayitibwa Abu-Haniifa ye ekyo takikkirza eky’okuyita omuntu omukaafiiri bw’abanga asaala nga atunula mu “Qibla “Ky’abasiraamu era ng’asaala esswala ettaano, n’asiiba omweezi gwa Ramadhan wamu n’okukola hijja, n’okutoola ezzaka mu maaliye nga byonna abikola ng’akkiriza katonda omu n’omubaka we (s.a.a.w). Lwaaki tagoberera bigambo bya Imam oyo, at’enga twaagambye nti abashia -Imaami yah- tebakkiriza ku kyuusibwa kwa Qur’an eranga bakolera ku Qur’an eno eriwo kati bonna abasiraamu gyebasoma okujjako enjawukana eri ku nsonga gyetwaayogeddeko ey’obwaa khalifah.oluvanyuma lwa Nnabbi (s.a.a.w).
Bweyeesiba ku nsonga eyo gyetwaamaze okunyonyola mubujjuvu, abanga ayagala okujjuza obujjuza empapula n’endowooza enkyaamu ku Shia asabole okubavumiriza.
Okumanya obutuufu bwa Shia tebuyimiridde ku kulamulira kw’abantu nga omuwandiisi byeyeesembesa okuva mubigambo bya Ibn Hazim n’abamufaanana ekikulu era ekituufu kirimukusoma nzikiriza za Shia nakulamuza Qur’an ey’ekitiibwa, ne hadith za Nnabbi (s.a.a.w) nga amagezi bwegatulungamya n’okutegeera okutuufu nga ebitabo byetwaayogeddeko mu ntandikwa y’ekitabo kino, okutaleeta mpalana wakat wabasiraamu.
Omuwandiisi yagamba nti : Abashia bakakasa nti Imam Ali (a.s) n’abaana be katonda yeyabalonda okuba ba Imaam olw’okubanga baali basinza nyo katonda n’okusingako baNnabbi (a.s) era n’abashia balina ebirowoozo ebyaawansi beerimba nti baagala abantu b’enyumba ya Nnabbi (s.a.a.w).
Tugamba nti : ekyo eky’okukkiriza Imaam Ali (a.s) n’abaana be abamanyi abakulembeze ba madhebu amalala bakikiiriza era nti bbo beeba Imaam ekkumi n’ababiri oluvanyuma lwa Nnabbi (s.a.a.w) nti era ekyo kyaakolebwa nakiragiro kuva eri katonda o’wekitibwa kubanga ye NNABBI tayogera kuva oba kusinziira ku kwaagala kwe okujjako buba bubaka kuva waa katonda 53: 4. Okumanya ebisingawo okuva mu bamanyi ba Ahli-Sunna soma ekitabo kya “Yanaabi-ul mawadda “eky’omuwandiisi omusunni, olabe era otegeere nga bwaayogera kuba Imaam ekkumi naababiri bonna nga baali baakuva mu ba “Quraishi ekitabo ekyo 3: Olup. 160. Oba okusoma ekitabo kyonna ekituufu mubitabo bya Ahli-Sunna ebyoogera ku bukulembeze oluvannyuma lwa Nnabbi (s.a.a.w) olwo bweekityo bwekiri n’obujulizi obutuufu, kiba kibii ki eri Shia?? era abasiraamu baalina kugoberera ekyo katonda n’omubakawe kyebalagira. Ate nga nabashia balina obujulizi obweeyawulidde kunsonga eyo mubitabo byaabwe nga bwetwaayogeddeko mu kusooka.
Eky’okugamba nti ba Imaam beesinza katonda okusinga ba Nnabbi (a.s) kirina kabiiki nga naabamanyi ba Sunna baawandiika hadith okuva ku Nnabbi (s.a.a.w) nti yagamba ““Abamanyi b’ekibiina kyange basinga ba Nnabbi b’abana ba Israeer”. Bwekiba nga bweekityo bwekiri kumuntu waabulijjo olwo butya kubasika ba Nnabbi mubantu b’olulyo lwe (s.a.a.w) abo katonda beyajjako ebibi n’abatukuza olutukuza.
Ekyokugamba nti abashia beerimba nti baagala abantu b’enju ya Nnabbi (s.a.a.w) ekyo sikituufu, abashia tebeerimba wabula bakakasa nga bassa munkola etteeka lyakatonda eriri mu Suula 42 : 22, nga era beebo abakuuma obuwufu bw’abantu b’enju ya Nnabbi (s.a.a.w) era baatuumibwa “Shia “kulw’okugoberera Imaam Ali (a.s) n’abaana be mu kussa munkola ekiragiro bya katonda n’omubakawe abashia -Imaamiyya- abalina obujulizi obujjuvu obunnyonyofu mu ku kakasa enzikiriza yaabwe mumateeka ne mumpisa okuva ku ba Imaam baabwe (a.s).
Shia -Imaamiyyah- Madheb tegeetaaga kwoogerera kulw’okubanga madheb gayimiridde ku bujulizi mu byonna byebakola okujjako batono ab’omutawaana nga omuwandiisi ono n’abalinga yye abalina emitima egijjudde ensaalwa n’okuteekawo empala mu basiramu olwokweesigamira ku bigambo by’abamu ebitalina musingi gwabusiraamu.


text:
Bannakkoodikoodi beesozze ekibuga Dubai mu masanyu
Gabadde masanyu meereere na kusagambiza nga Bannayuganda Abawuliriza ba Simba aka Bannakkoodikkoodi beesogga ekibuga Dubai.
Banyumiddwa nnyo Ennyonyi ya Ethiopian Air Lines eyasookodde ku kisaawe ky'ennyonyi e Bole Addis Ababa mu Ethiopia era nga wano baayaniriziddwa Minisita avunaanyizibwa ku by'obulambuzi, Hon. Godfrey Kiwanda Ssuubi, ate oluvannyuma neboolekera Ennyonyi lugogoma okuva mu Addis Ababa okutuuka mu kibuga Dubai era bwabadde busaasaana ku ssaawa nga mwenda, n'ebayingira Dubai wakati mu kwakaayakana kw'ekibuga kino.
Obulamu obwo obulamu obwo